G7 gesa tindakan PBB berhubung pelancaran peluru berpandu Korea Utara

(Pemimpin Korea Utara, Kim Jong-un memeriksa peluru berpandu antara benua, sebelum pelancarannya di Pyongyang/AFP)

ROME, 21 November- Majlis Keselamatan Pertubuhan Bangsa Bersatu (PBB) perlu mengambil "langkah penting" sebagai tindak balas terhadap pelancaran peluru berpandu balistik antara benua terbaharu oleh Korea Utara, kata Menteri Luar, negara Kumpulan 7 (G7).Majlis Keselamatan bersedia untuk membincangkan berkenaan Korea Utara dalam mesyuarat pada hari Isnin atas permintaan Amerika Syarikat, susulan pelancaran ujian peluru berpandu terbaharu tahun ini.“Tindakan (Korea Utara) menuntut tindak balas bersatu dan teguh oleh masyarakat antarabangsa,” kata Menteri-menteri Amerika Syarikat, Jepun, Kanada, Jerman, Britain, Perancis dan Itali.

(Pelancaran Peluru berpandu balistik antara benua pada 19 November lalu disiarkan oleh Agensi Berita Pusat Korea (KCNA) Korea Utara/REUTERS)

Jumaat lalu, Pyongyang melancarkan ujian peluru berpandu balistik yang mampu sampai ke tanah besar AS selepas memberi amaran tentang "tindak balas ketenteraan yang lebih sengit" kepada Washington.Kenyataan G7 menyebut ujian peluru berpandu Jumaat lalu adalah "tindakan melulu" dan "satu lagi pelanggaran secara terang-terangan" terhadap resolusi PBB."Siri pelancaran peluru berpandu balistik yang tidak pernah berlaku sebelum ini yang dijalankan oleh (Korea Utara) pada 2022...menimbulkan ancaman serius kepada keamanan dan keselamatan serantau dan antarabangsa"Tambah kenyataan itu lagi, negara tersebut tidak boleh dan tidak pernah mempunyai status sebagai negara senjata nuklear.-REUTERS


Filipina tuduh China rampas objek di perairan Laut China Selatan

(Sebuah kapal pengawal pantai Filipina belayar melepasi kapal pengawal pantai China/Fail AFP)

MANILA, 21 November- Tentera Laut Filipina menuduh pengawal pantai China "secara paksa" merampas objek terapung yang baru ditemukan tenteranya di perairan Laut China Selatan yang dipertikaikan.Seorang pegawai kanan Tentera Laut Filipina membuat dakwaan itu pada malam lawatan Naib Presiden Amerika Syarikat, Kamala Harris ke pulau berdekatan Filipina."Sebuah kapal pengawal pantai China pada Ahad menghalang bot getah Filipina yang menunda objek terapung yang tidak dikenali ke arah pulau Thitu yang dikawal Filipina dalam kumpulan Spratly," kata Naib Laksamana Alberto Carlos."Kapal pengawal pantai itu kemudian mengerahkan pasukan bot kembung yang "mengambil secara paksa objek terapung itu dengan memotong tali penarik yang dipasang pada bot getah (Filipina)", katanya dalam satu kenyataan."Objek itu yang pertama kali dilihat Filipina 732 meter barat Thitu pada waktu pagi, kemudian dibawa ke kapal pengawal pantai China ketika tentera Filipina kembali ke stesen mereka," kata Carlos.Tiada askar Filipina yang cedera dalam kejadian itu, tambahnya."Objek itu kelihatan serupa dengan serpihan terapung yang menyerupai reraut roket China yang ditemukan bulan ini dari pulau Busuanga, utara Palawan," kata jurucakap tentera, Mejar Cherryl Tindog kepada pemberita.Jabatan luar Filipina memaklumkan, ia "menyedari kejadian itu dan menunggu laporan terperinci daripada agensi penguatkuasaan undang-undang maritim".Kedutaan China di Manila tidak segera membalas permintaan untuk komen. -AFP

(Pemandangan udara terumbu berhampiran pulau Thitu/AFP)


Umur mengundi 18 tahun langgar hak belia - Mahkamah Agung New Zealand

(Jacinda Ardern berucap di Pusat Aotea di Auckland pada 22 Oktober lalu/AFP)

WELLINGTON, 21 November- Mahkamah Agung New Zealand memutuskan bahawa had umur mengundi 18 tahun ketika ini melanggar hak golongan muda, mendorong kerajaan melancarkan rancangan menurunkan umur kepada 16 tahun.Susulan keputusan itu, Perdana Menteri Jacinda Ardern dengan segera melancarkan draf undang-undang menurunkan umur mengundi, tetapi memberi amaran bahawa perubahan sukar diluluskan dan tidak boleh dilaksanakan sebelum pilihan raya umum 2023."Saya secara peribadi menyokong penurunan umur. Namun undinya hanya satu dalam parlimen New Zealand yang mempunyai 120 anggota," katanya kepada pemberita di Wellington.“Sebarang perubahan undang-undang pilihan raya seperti ini memerlukan 75% sokongan ahli parlimen."Itulah sebabnya kami berpandangan bahawa ini adalah isu yang paling baik diletakkan kepada parlimen untuk semua orang bersuara."Keputusan Mahkamah Agung hari ini menandakan berakhirnya kes dua tahun yang dibawa oleh kumpulan kempen muda 'Make it 16', tetapi hanya parlimen boleh menurunkan umur mengundi.Keputusan itu bermakna parlimen kini melanggar hak asasi manusia pengundi muda, memaksa penggubal undang-undang New Zealand mempertimbangkan perubahan.Hanya segelintir negara di dunia yang mempunyai umur mengundi 16 tahun, terutamanya Brazil.Ahli akademik mendapati menurunkan umur mengundi cenderung untuk meningkatkan penglibatan politik, tetapi keputusan berbeza dari satu negara ke negara lain. -AFP

(Jacinda Ardern mengambil gambar dengan penyokong muda semasa kempen kempen di Auckland pada Oktober 2020/REUTERS)


Tiada sambutan hari lahir Biden ke-80

WASHINGTON, 21 November-  Buat pertama kali dalam sejarah, Presiden Amerika Syarikat (AS), Joe Biden, tidak meraikan ulang tahun kelahirannya ke-80 secara umum di White House, semalam.Sehingga tengah hari semalam, isterinya, Jill Biden, menyiarkan mesej penuh kasih sayang, dengan dua gambar mereka menari dalam tuksedo dan pakaian gala. "Tiada yang lain saya lebih suka selain menari dengan awak. Selamat Hari Lahir Joe! Saya cintakan awak," tulis Jill Biden di Twitter.Ia adalah satu-satunya ucapan hari lahir dari White House, malah pusat pentadbiran itu tidak menunjukkan sebarang tanda yang acara umum dijadualkan bagi meraikan hari lahir Biden.Sehari sebelumnya, keluarga Biden menganjurkan majlis berskala besar di White House sempena meraikan perkahwinan cucu Biden, Naomi, dalam majlis itu tertutup kepada media.

(Joe Biden dilihat meninggalkan Gereja Katolik Holy Trinity di Georgetown, Washington/ Foto AFP)

Biden dilaporkan mempunyai perkara penting untuk dibincangkan dengan keluarganya dalam tempoh beberapa hari ini berkaitan sama ada beliau akan bertanding semula pada 2024.Dalam sidang media pada 9 November lalu, beliau dan isteri berhasrat 'meluangkan masa seminggu sempena sambutan Thanksgiving dan Hari Krismas seterusnya bagi berbincang untuk membuat keputusan bersama keluarganya.Biden berjanji untuk mengumumkan secara rasmi keputusan berkaitan sama ada akan bertanding semula pada awal 2023.Kebanyakan tinjauan baru-baru ini mengatakan majoriti rakyat Amerika tidak mahu Biden bertanding semula.Walaupun dalam arena politik AS, terdapat ramai tokoh berpengaruh berumur lebih daripada 70 atau 75 tahun, namun pilihan raya pertengahan penggal minggu lalu menyaksikan beberapa perubahan dengan pilihan calon muda dalam Parti Demokrat.Wakil Kongres, Nancy Pelosi, 82, mengumumkan keputusannya tidak bertanding bagi penggal baharu sebagai Speaker Dewan Rakyat.Biden sebelum ini menjalani pemeriksaan perubatan menyeluruh kira-kira setahun yang lalu dan keputusannya menunjukkan beliau sihat, cergas dan sesuai berkhidmat sebagai presiden.Tetapi ketegasan Pejabat Oval dilihat memberi kesan kepada Biden, yang kini berjalan dengan gaya lebih kaku dan mengalami kekeliruan. - AFP


Menteri Dalam Negeri Jepun letak jawatan

(Minoru Terada (tengah), menjawab soalan wartawan di kediaman rasmi perdana menteri di Tokyo pada 20 November 2022/AFP)

TOKYO, 21 November- Menteri Dalam Negeri Jepun, Minoru Terada meletak jawatan berikutan skandal pembiayaan, sekali gus menjadi anggota Kabinet ketiga keluar dalam tempoh kurang sebulan.Keputusan itu merupakan tamparan hebat kepada kedudukan Perdana Menteri, Fumio Kishida yang dilihat semakin goyah.Tinjauan sokongan terhadap Kishida merosot selepas pembunuhan bekas Perdana Menteri, Shinzo Abe pada Julai mendedahkan hubungan yang mendalam dan lama antara ahli politik Parti Liberal Demokratik yang memerintah dengan Gereja Penyatuan, sebuah kumpulan yang didakwa pengkritik sebagai kultus pemujaan.Terada menyerah surat peletakan jawatannya kepada Kishida selepas laporan media menyebut, perdana menteri sedang bersedia untuk memecatnya. Kishida hari ini melantik bekas Menteri Luar, Takeaki Matsumoto menggantikan Terada."Asas komitmen politik adalah kepercayaan orang ramai," kata Kishida kepada pemberita selepas melantik Matsumoto. "Sebagai ahli politik saya mesti menjamin kepercayaan orang ramai dengan menguatkan dan memeriksa persekitaran saya".

Tinjauan yang dijalankan pada hujung minggu sebelum peletakan jawatan Terada mendapati, hanya 30.5% daripada responden menyokong Kishida, turun 2.6 mata daripada tinjauan pada Oktober, lapor Asahi TV.Lebih separuh, 51%, tidak bersetuju dengan cara beliau mengendalikan peletakan jawatan dua menteri terdahulu, Menteri Pemulihan Ekonomi, Daishiro Yamagiwa dan Menteri Kehakiman, Yasuhiro Hanashi.Terada yang dikritik kerana beberapa skandal pembiayaan mengakui salah satu kumpulan sokongannya telah menyerahkan dokumentasi pembiayaan yang kononnya ditandatangani individu yang telah meninggal dunia. -REUTERS


Pilihan raya Presiden Kazakhstan, Tokayev dijangka pertahan jawatan

(Tentera Kazakhstan membuang undi di pusat mengundi semasa pilihan raya presiden di Almaty, Kazakhstan/Foto Reuters)

KAZAKHSTAN, 21 November- Penyandang Presiden Kazakhstan Kassym-Jomart Tokayev mendahului pilihan raya presiden dengan lebih 80 peratus undi, menurut tinjauan. Tinjauan yang dijalankan Open Society International Institute for Regional Studies mendapati Tokayev menerima 82.45 peratus. Dalam satu lagi tinjauan yang dibuat Institut Dasar Awam di 600 pusat mengundi menunjukkan 85.52 peratus pengundi memilih Tokayev.Sementara itu, tinjauan oleh Institut Penyelidikan Sosial Komprehensif di 379 pusat mengundi di seluruh negara, menunjukkan Tokayev jauh mendahului lima calon lain dengan 82.02 peratus undi.

(Presiden Kazakhstan Kassym-Jomart Tokayev menyampaikan ucapan semasa beliau melawat pusat mengundi semasa pilihan raya presiden di Astana, Kazakhstan / Foto Reuters)

Menurut Suruhanjaya Pilihanraya negara berkenaan setakat pukul 10 malam, 69.43 peratus pengundi telah menunaikan tanggungjawab mereka semalam.Manakala laporan media tempatan menyebut penyandang Kassym-Jomart Tokayev dijangka pertahan jawatan.Pusat pengundian ditutup pada pukul 8 malam dan sesetengah wilayah ditutup pada pukul 9 malam.Almaty mencatatkan peratusan keluar mengundi terendah iaitu 28.72 peratus.Pilihan raya berkenaan merupakan kali pertama sejak 33 pindaan bagi Perlembagaan Kazakhstan diluluskan dalam referendum pada Mac. Pindaan dibuat selepas protes besar-besaran pada Januari disebabkan kenaikan harga gas dua kali ganda berbanding sebelum ini. Keputusan akhir peratusan keluar mengundi akan diumumkan hari ini, manakala keputusan rasmi pemenang pilihan raya pula akan di isytiharkan esok.Enam calon bertanding merebut jawatam presiden. REUTERS


Pemimpin Hong Kong disahkan positif COVID selepas menghadiri APEC

(Pemimpin Hong Kong John Lee /File REUTERS)

HONG KONG, 21 November- Pemimpin Hong Kong John Lee disahkan positif COVID-19 sekembalinya dari Sidang Kemuncak Kerjasama Asia-Pasifik (APEC), kata kerajaan bandar itu Isnin, beberapa hari selepas beliau bertemu Presiden China Xi Jinping dan ketua negara lain.Lee melawat ibu negara Thailand, Bangkok minggu lalu untuk menghadiri APEC, dengan pejabatnya berkata beliau diuji negatif dalam ujian antigen pantas selama empat hari berada di sana."Ketua Eksekutif sedang menjalani kuarantin mengikut garis panduan yang disediakan oleh Pusat Perlindungan Kesihatan," menurut kenyataan rasmi kerajaan.Sidang Kemuncak APEC adalah lawatan pertama ke luar negara Lee sejak pandemik bermula hampir tiga tahun lalu.Ia juga lawatan pertama sejak beliau memegang jawatan Ketua Eksekutif Hong Kong pada Julai.Lee bertemu Presiden China Xi Jinping, Perdana Menteri Thailand Prayut Chan-o-cha, Perdana Menteri Singapura Lee Hsien Loong, Presiden Indonesia Joko Widodo, Presiden Vietnam Nguyen Phuc dan beberapa pegawai kanan lain.Semasa sidang kemuncak pemimpin tidak rasmi pada hari Jumaat, Lee duduk di antara Xi dengan Widodo, dengan ketiga-tiganya tidak memakai pelitup muka.Kerajaan Hong Kong telah melonggarkan sekatan dalam beberapa bulan kebelakangan ini, membatalkan kuarantin wajib di hotel dan mengurangkan bilangan ujian wajib untuk ketibaan.Pemakaian plitup muka masih diwajibkan di tempat awam dan orang awam dikehendaki mendaftar masuk sebelum menggunakan aplikasi yang dikendalikan kerajaan di tempat makan dan hiburan.Menurut Pejabat Ketua Eksekutif, Lee akan terus bekerja dari rumah sepanjang tempoh pengasingan mandatori.Kesemua anggota delegasinya ke Bangkok telah diuji negatif. -AFP

(Seorang pegawai polis mengawal bagi mengingatkan orang ramai tentang penjarakan sosial wabak penyakit koronavirus (COVID-19), 20 Mei 2022/File REUTERS)


England mulakan kempen Piala Dunia menentang Iran

DOHA, 21 November- England dan Belanda bakal memulakan kempen Piala Dunia 2022 di Qatar hari ini.Juara Asia, Qatar menjadi negara pertama tewas dalam perlawanan pembukaan Piala Dunia apabila kalah 0-2 kepada Ecuador malam tadi.Kedua-dua gol perlawanan Kumpulan A itu dijaringkan oleh penyerang veteran, Enner Valencia yang juga ketua pasukan.Malam ini England dijadual menentang Iran dalam Kumpulan B.Anak buah Gareth Southgate membuat kejutan apabila berjaya ke separuh akhir Piala Dunia 2018 di Rusia sebelum mara ke perlawanan akhir Euro 2020.Di sebalik kejayaannya sebagai pengurus England, Southgate menghadapi kritikan berhubung taktiknya yang dianggap mengguna pendekatan negatif.“Perkara pertama bagi seorang jurulatih adalah untuk membolehkan (pasukan) menang,” katanya. “Maka sudah tentu anda mahu bermain bola sepak yang menggembirakan orang ramai, yang dinikmati pemain."Cabaran kami adalah untuk memberi penyokong satu kejohanan yang tidak dapat dilupakan. Kami telah membawa mereka melalui perjalanan yang hebat dalam dua kejohanan terakhir," tambah Southgate.

(Pengurus England, Gareth Southgate sedang mencatur strategi/AFP)

Dalam Kumpulan A, Belanda akan menentang Senegal dalam perlawanan pertama mereka, dengan juara Afrika itu turun tanpa kelibat penjaring prolifik, Sadio Mane yang cedera.Belanda gagal layak ke Piala Dunia di Rusia pada 2018 tetapi naib juara tiga kali itu kembali beraksi bawah kendalian pengurus veteran, Louis van Gaal yang mengetuai pasukan itu ke separuh akhir pada 2014.“Kami perlu percaya pada kualiti kami dan diri sendiri serta yakin,” kata pertahanan Liverpool, Virgil van Dijk."Kami mempunyai pengurus yang hebat, pengurus yang berpengalaman. Kami mempunyai pemain yang bermain di peringkat tertinggi, kelab terbesar di dunia," katanya.Jurulatih Senegal, Aliou Cisse dalam pada itu yakin tentang peluang pasukannya walaupun ketiadaan Mane."Sudah tentu kami tidak akan menyembunyikan kepentingan Sadio Mane untuk pasukan Senegal -- dia sangat penting, seorang jurulatih membina pasukan di sekeliling pemain terbaiknya."Tetapi kami juga mempunyai pemain berpengalaman lain, dengan pemain muda bersedia untuk meningkatkan prestasi. Kami terpaksa bermain perlawanan sebelum ini tanpa Sadio Mane," kata Cisse. -AFP


Thailand, AS komited kukuh kerjasama pelbagai aspek

(Thailand dan Amerika Syarikat komited mengukuhkan kerjasama dalam pelbagai aspek)

BANGKOK, 21 November - Thailand dan Amerika Syarikat (AS) komited mengukuhkan kerjasama dalam pelbagai aspek.Tumpuan pastinya membabitkan perdagangan, ekonomi dan keselamatan, serta iklim dan alam sekitar.Perdana Menteri Thailand, Prayuth Chan o-cha dan Naib Presiden Amerika Syarikat, Kamala Harris mengadakan mesyuarat dua hala pada Sabtu selepas menghadiri Mesyuarat Pemimpin Ekonomi Kerjasama Ekonomi Asia Pasifik (APEC) dari 17 hingga 19 November di Thailand.

(Perdana Menteri Thailand, Prayuth Chan o-cha dan Naib Presiden Amerika Syarikat, Kamala Harris mengadakan mesyuarat dua hala pada Sabtu)

Kementerian Luar Thailand dalam satu kenyataan memaklumkan bahawa kedua-dua pihak berpuas hati terhadap kerjasama erat Thailand-AS yang terus menyaksikan peningkatan dinamik.Mengenai kerjasama ekonomi, Prayuth menjelaskan terdapat peningkatan perdagangan dua hala walaupun berdepan pandemik COVID-19 dan mencerminkan daya tahan rantaian bekalan.Sementara itu, menurut kenyataan Rumah Putih, Harris menegaskan perkongsian berkekalan antara AS dan Thailand yang berteraskan nilai bersama dan membincangkan usaha mengukuhkan kerjasama merentasi pelbagai isu dua hala dan global. -AFP


'I am Texas' pegang rekod dunia buku paling besar di dunia

TEXAS, 20 November-Sebuah pertubuhan bukan berasaskan keuntungan dan muzium di negeri Texas, Amerika Syarikat bekerjasama bagi menempa nama dalam Guinness World Records bagi kategori buku paling besar yang diterbitkan.Buku tersebut berketinggian 213.36 sentimeter dan selebar 335.28 sentimeter.iWRITE dan The Bryan Museum di bandar Galveston menghasilkan buku bertajuk ‘I Am Texas’ yang mengandungi kompilasi pelbagai cerita dan karya seni hasil tulisan 1,000 pelajar di negeri itu daripada gred tiga hingga 12.

(Buku 'I am Texas' diiktiraf Guinness World Records sebagai buku paling besar di dunia/upi.com)

“Misi bagi projek ini adalah untuk memberi peluang kepada generasi baharu bagi menggunakan suara mereka dan bercerita ketika berhubung dengan negeri Texas ini yang hebat dan tercinta,” kata iWRITE dan The Bryan Museum.

Buku gergasi itu kini dibawa dalam lawatan ke seluruh Texas dan akan dipaparkan dalam perarakan Hari Kesyukuran pada 24 November ini di Houston.-upi.com


COVID-19: China lapor kematian pertama dalam tempoh enam bulan

BEIJING, 20 November- China melaporkan kematian pertama COVID-19 dalam tempoh enam bulan, pada Ahad.Ia ketika negara itu berdepan dengan wabak yang semakin meningkat, walaupun langkah ketat diambil bagi mencegah jangkitan.Menurut Suruhanjaya Kesihatan Kebangsaan, kematian membabitkan seorang lelaki berusia 87 tahun.CCTV yang dikendalikan kerajaan memberitahu, kematian pertama sejak Mei lalu itu melibatkan kes ringan.Namun keadaan lelaki warga emas tersebut bertambah teruk selepas jangkitan kuman.

(Foto fail yang diambil pada 13 November 2022 menunjukkan pekerja kesihatan berhampiran kawasan kediaman bawah perintah berkurung kerana sekatan koronavirus COVID-19 di Beijing/AFP)

Sebanyak 621 kes harian yang dilaporkan di Beijing hari ini, memaksa beberapa penduduk berkurung di rumah, selain yang lain diarah ke pusat kuarantin.Namun, tidak seperti semasa wabak sebelumny, para pegawai mengelak mengenakan sekatan lebih keras memandangkan orang ramai yang keletihan dengan langkah COVID-19 yang sangat ketat.-AFP


Kesepakatan dana global 'langkah penting' untuk keadilan iklim - PM Pakistan

ISLAMABAD, 20 November- Perjanjian bersejarah Pertubuhan Bangsa Bersatu mengenai pembentukan dana khas untuk membantu negara terkesan dengan pemanasan global, langkah penting ke arah keadilan.Demikian menurut Perdana Menteri Pakistan, Shehbaz Sharif, pada Ahad.Sidang kemuncak iklim bawah Pertubuhan Bangsa Bersatu (PBB), COP27 yang berakhir hari ini di Mesir meluluskan penubuhan dana tersebut bagi membantu negara-negara terdedah menghadapi "kehilangan dan kerosakan" kesan iklim yang dahsyat.

"Penubuhan dana kerugian dan kerosakan pada sidang kemuncak iklim PBB ini adalah langkah penting pertama ke arah matlamat keadilan iklim," ciap Shehbaz.

(Perdana Menteri Pakistan, Shehbaz Sharif/Foto fail REUTERS)

Pakistan penduduk kelima terbesar di dunia, bertanggungjawab untuk hanya 0.8 peratus daripada pelepasan rumah hijau global.Bagaimanapun merupakan salah satu negara paling terdedah kepada cuaca ekstrem yang disebabkan oleh pemanasan global.Awal tahun ini, Pakistan dilanda banjir monsun dahsyat yang menyebabkan hampir satu pertiga daripada negara itu ditenggelami air, menjejaskan lebih 30 juta orang dan menyebabkan bil pembaikan dianggarkan hampir AS$30 bilion.-AFP


Pilihan Raya Kazakhstan :Tokayev berdepan saingan lima penjuru

ALMATY, 20 November-Khazakhstan mengadakan pilihan raya presiden pada ahad bagi memilih tampuk kepimpinan baharu bagi tempoh tujuh tahun.Pusat mengundi bagi pilihan raya presiden di Kazakhstan telah dibuka di seluruh negara. Setiausaha Suruhanjaya Pilihan Raya Pusat, Mukhtar Yerman berkata, data terkini yang disediakan suruhanjaya serantau bandar Almaty, Shymkent dan Astana, pengundian bermula di semua 10,033 pusat mengundi di seluruh negara.

17 pusat mengundi di pejabat perwakilan Kazakhstan di luar negara. Sebanyak 51 lagi pusat mengundi di luar negara akan dibuka kerana mengambil kira perbezaan zon waktu.Calon dan penyandang presiden, Kassym-Jomart Tokayev bakal dicabar lima calon selepas berjanji bagi melakukan pembaharuan politik selepas referendum pindaan perlembagaan Kazakhstan pada Jun lalu.Pilihan raya Kazakhstan diadakan serentak pada minggu yang sama dengan Malaysia dan Nepal.Penganalisis politik melihat pilihan raya di Asia Tengah itu lebih kepada usaha bagi mengukuhkan legitimasi presiden berbanding pemulihan kebebasan memilih di kalangan rakyat.Tokayev dilihat berusaha mencipta pengaruh sendiri disamping mengelak daripada dibayangi oleh bekas presiden sebelumnya, Nursultan Nazarbayev yang dianggap Tokayev sebagai mentor politiknya.AFP


Pilihan Raya Umum Nepal bermula

KATHMANDU, 20 November- Rakyat Nepal keluar mengundi pagi Ahad untuk memilih anggota Dewan Perwakilan dan tujuh dewan wilayah, lapor Xinhua.Pengundi dilihat berbaris di beberapa pusat mengundi seawal 7 pagi waktu tempatan ketika pusat pengundian dibuka. Kira-kira 17.988 juta pengundi layak memilih 275 ahli dewan rakyat dan 550 ahli bagi tujuh dewan wilayah."Pengundian bermula dengan aman di seluruh negara. Kami menjangkakan pengundian akan berjalan lancar sepanjang hari," kata timbalan jurucakap Suruhanjaya Pilihan Raya, Surya Aryal kepada Xinhua.

(Orang ramai beratur untuk mengundi pada pilihan raya umum di Kathmandu, Nepal 20 November 2022/FOTO REUTERS)

Nepal telah menerima pakai sistem pilihan raya bercampur menyaksikan 60 peratus wakil dewan perwakilan dan dewan wilayah dipilih melalui sistem pilihan raya manakala baki 40 peratus lagi diisi melalui sistem perwakilan bahagian. Kongres Nepal dan Parti Komunis Nepal (Pusat Maois) daripada perikatan pemerintah telah membentuk pakatan lima parti bagi pilihan raya kali ini manakala Parti Komunis Nepal (Unified Marxist Leninis) selaku pembangkang terbesar juga telah bergabung dengan parti lain.Pemerhati dari beberapa negara turut memantau perjalanan pilihan raya dan pusat pengundian ditutup pada 5 petang waktu tempatan.-BERNAMA


EU kecewa dengan janji PBB berkaitan pelepasan gas Rumah Hijau

SHARM EL SHEIKH, 20 November-Kesatuan Eropah (EU) menzahirkan kekecewaan tentang kurangnya usaha mengurangkan pelepasan gas rumah hijau dalam perjanjian iklim yang dipersetujui pada Sidang kemuncak COP27 PBB di Mesir.EU dan negara membangun mendesak komitmen penuh bagi mengurangkan pelepasan gas dalam usaha mencapai matlamat mengurangkan pemanasan global kepada 1.5 darjah celcius daripada sektor industri."EU cuba mendapat persetujuan bersama, namun kita gagal mencapainya, kata Naib Presiden Suruhanjaya Eropah Frans Timmermans ketika sesi penutupan Sidang Kemuncak di Resort Sham el-Sheikh di laut Merah.

(Persidangan Iklim COP27 di Sharm el Sheikh, Mesir /AFP)

"Apa yang ada di hadapan kita tidak cukup untuk satu langkah ke hadapan bagi manusia dan planet," katanya.

"Ia tidak membawa usaha tambahan yang mencukupi daripada pemancar utama untuk meningkatkan dan mempercepatkan pengurangan pelepasan gas."EU mengancam untuk meninggalkan rundingan jika tiada komitmen kukuh mengenai pelepasan gas, tetapi ia tidak menyekat kenyataan akhir berikutan siri rundingan yang berakhir awal Ahad.AFP


COP27 setuju tubuh dana khas kesan pemanasan global

(Suasana sekitar lokasi Sidang Kemuncak Iklim Pertubuhan Bangsa Bersatu (PBB), COP27/ Foto AFP)

SHARM EL SHEIKH, 20 November- Sidang Kemuncak Iklim Pertubuhan Bangsa Bersatu (PBB), COP27 hari ini bersetuju penubuhan dana khas bagi menampung kerugian dialami negara yang terkesan dengan pemanasan global.Perwakilan bertepuk tangan selepas dana 'kerugian dan kerosakan' itu dipersetujui sebulat suara.Terdahulu, rundingan selama dua minggu di Mesir itu menyaksikan perdebatan berhubung tuntutan negara miskin dan membangun terhadap negara pencemar agar membayar pampasan atas kemusnahan akibat cuaca ekstrem.

Pengarah Eksekutif Power Shift Africa, Mohamed Adow menyifatkan keputusan tersebut sesuatu yang bersejarah dan usaha PPB itu menunjukkan dunia boleh mengiktiraf nasib golongan yang lemah."Pada awal perbincangan, isu kerugian dan kerosakan ini tidak ada dalam agenda dan kini kami mencipta sejarah," kata Mohamed Adow."Ia menunjukkan bahawa proses PBB ini boleh mencapai hasil dan dunia boleh mengiktiraf nasib golongan yang lemah," tambahnya.Tahun ini, serangan bencana yang disebabkan oleh iklim -daripada bencana banjir di Pakistan kepada kemarau teruk yang mengancam kebuluran di Somalia mempertajam tumpuan kepada negara yang dilanda bencana.-AFP


Akaun Twitter Trump aktif semula selepas tinjauan Musk

SAN FRANCISCO, 20 November- Bekas Presiden Amerika Syarikat, Donald Trump dibenar mengaktifkan semula akaun Twitternya selepas Elon Musk, pemilik baharu platform media sosial itu melakukan tinjauan orang ramai. Akaun Twitter Trump disekat tahun lalu susulan penyokongnya menyerang pentadbiran kerajaan persekutuan Amerika. "Rakyat telah berbicara. Twitter Trump akan dikembalikan semula," ciap Musk sejurus selepas tinjauan 24 jam Twitter pada akaunnya berakhir.Pada akhirnya, lebih 15 juta orang daripada 237 juta pengguna harian Twitter mengundi sama ada mahu mengembalikan semula profil kontroversi itu, dengan 51.8 peratus menyokong dan 48.2 peratus menentang.

(Elon Musk (kiri) dan Donald Trump/Foto fail AFP)

Trump tolak aktif semula akaun TwitterTrump bagaimanapun menolak untuk mengaktifkan semula akaun Twitter, sebaliknya menggunakan aplikasi yang dihasilkan oleh syarikatnya sendiri, 'Truth Social'.Muncul melalui satu sidang video, Trump mengalu-alukan tinjauan dilakukan Musk."Beliau telah membuat tinjauan pendapat dan ia sangat menggembirakan tetapi saya mempunyai sesuatu yang dipanggil Truth Social," katanya.-AFP


Britain ikrar sokong Ukraine hingga capai kemenangan

(Zelensky pula memuji lawatan Sunak yang dianggap bermakna dan berguna untuk kedua-dua negara/AFP)

KIEV, 20 November- Perdana Menteri Britain, Rishi Sunak menggunakan lawatan pertamanya ke Kiev untuk mengumumkan pakej pertahanan udara baharu yang besar, ketika Ukraine meraikan kejayaan menawan semula bandar Kherson di selatan."Saya di sini hari ini untuk mengatakan bahawa UK akan terus berdiri bersama anda sehingga Ukraine memperoleh keamanan dan keselamatan yang diperlukan dan sepatutnya," kata Sunak kepada wartawan dalam sidang media bersama dengan Presiden Volodymyr Zelensky.Menurut beliau pakej baharu itu bernilai £50 juta (AS$60 juta) terdiri daripada "125 senjata api dan teknologi antipesawat untuk menentang dron yang dibekalkan oleh Iran, termasuk berpuluh-puluh radar dan keupayaan peperangan elektronik antidron."Keberanian rakyat Ukraine adalah inspirasi kepada dunia," kata Sunak."Pada tahun-tahun mendatang, kami akan memberitahu cucu-cucu kami tentang kisah anda, betapa bangga rakyat bangkit menghadapi serangan yang mengerikan, bagaimana anda berjuang, bagaimana anda berkorban, bagaimana anda berjaya," tambah beliau.Zelensky pula memuji lawatan Sunak yang dianggap bermakna dan berguna untuk kedua-dua negara.Dengan rakan-rakan seperti anda di sisi kami, kami yakin dengan kemenangan kami,” tambahnya di Twitter. -AFP

(Volodymyr Zelensky (kanan) dan Perdana Menteri Britain Rishi Sunak berjabat tangan selepas sidang media bersama susulan pertemuan mereka di Kiev/AFP)


Sembilan terbunuh dalam letupan gas di tenggara Rusia

MOSCOW, 19 November- Sembilan orang terkorban dalam letupan gas yang disyaki awal pagi ini di sebuah bangunan kediaman lima tingkat, di tenggara pulau Sakhalin di Rusia, kata gabenor tempatan.Letupan berlaku di bangunan bata yang dibina pada 1980-an di kampung Tymovskoye, lapor agensi berita TASS."Sembilan orang terbunuh, termasuk empat kanak-kanak," menurut gabenor wilayah itu Valery Limarenko kepada saluran televisyen Rossia 24.Kementerian Kecemasan berkata maklumat awal menunjukkan kebocoran gas, sambil menambah bahawa banyak tingkat telah runtuh.Imej yang disiarkan di televisyen menunjukkan sebuah bangunan putih dengan balkoni coklat yang sebahagiannya dirobohkan.Kementerian Kecemasan memberitahu 60 anggota penyelamat telah dikerahkan di lokasi kejadian.-AFP

(Tapak yang disyaki berlaku letupan gas di sebuah bangunankediaman lima tingkat di tenggara pulau Sakhalin, Rusia/Foto AFP)


Iran sebar keganasan dan kemusnahan di seluruh dunia - Menteri Luar Britain

MANAMA, 19 November- Menteri Luar Britain, James Cleverly mendakwa Iran sebagai penyebar keganasan dan kemusnahan di seluruh dunia dan berikrar bagi bekerjasama dengan sekutunya bagi menentang Iran.Kenyataan tersebut disuarakannya ketika berucap kepada pemimpin di Bahrain.Ukraine dan sekutunya sebelum ini menuduh Iran membekalkan Rusia dengan dron yang didakwa digunakan untuk melakukan serangan di Ukraine.Awal bulan ini, Tehran mengakui telah menghantar dron, tetapi menegaskan ia dibekalkan sebelum pencerobohan Rusia terhadap Ukraine.

"Senjata yang dibekalkan Iran mengancam seluruh wilayah," kata setiausaha luar Britain James Cleverly pada persidangan tahunan Dialog Manama di Bahrain."Rejim telah menjual kepada Rusia dron yang membunuh orang awam di Ukraine", katanya sehari selepas Presiden Suruhanjaya Eropah, Ursula von der Leyen turut memberi amaran bahawa "petambahan senjata" Iran adalah ancaman kepada Eropah.Kritikan tersebut hadir ketika Iran bergelut dengan bantahan besar-besaran, terbesar dalam beberapa tahun berikutan kematian pada Mahsa Amini pada bulan lalu. "Ketika rakyat mereka berdemonstrasi menentang penindasan selama berdekad-dekad, pemerintah Iran menyebarkan pertumpahan darah dan kemusnahan di seluruh wilayah dan sejauh Kyiv", kata Cleverly.Sementara itu, dalam ucapannya, Cleverly turut menyelar Presiden Rusia Vladimir Putin kerana mengancam keselamatan global."Tiada negara yang terlepas daripada kegawatan yang dibawanya ke pasaran dunia atau kerosakan yang ditimbulkannya kepada keselamatan makanan global", katanya.-AFP


Sekumpulan kambing biri-biri berjalan dalam bulatan selama 12 hari

MONGOLIA, 19 November-Perbuatan sekumpulan kambing biri-biri berjalan dalam bulatan selama hampir dua minggu dianggap sesuatu yang misteri dan aneh oleh netizen.Perbuatan aneh tersebut dirakam oleh pemilik ladang haiwan terbabit.Menurut pemilik ladang, Puan Miao, aksi aneh kambing biri-biri itu bermula pada 4 November lalu.

(Sekumpulan kambing biri-biri berjalan dalam bulatan tanpa henti di pedalaman Mongolia/OddityCenteral)  "Pada mulanya hanya terdapat beberapa ekor yang berjalan dan membentuk bulatan, namun keesokkan harinya 13 ekor lagi turut bersama-sama", katanya kepada pemberita.Terdapat beberapa teori popular berkaitan pergerakan pelik yang dilakukan kambing biri-biri tersebut.Teori itu mendakwa kumpulan kambing biri-biri itu telah dijangkiti bakteria yang menyebabkan keadaan yang dipanggil 'listeriosis' atau penyakit bulatan.Teori berkenaan bagaimanapun ditolak kerana kambing atau lembu yang dijangkiti 'listeriosis' pada kebiasaannya akan amati dalam tempoh 48 jam selepas mengalami simptom pertama.-Odditycenteral.com


Colombia, ELN  sedia sambung semula rundingan damai

BOGOTA,19 November- Kerajaan Colombia dan delegasi pemberontak Kumpulan Gerila berhaluan kiri, Tentera Pembebasan Kebangsaan (ELN) bersetuju untuk menyambung semula rundingan damai yang telah tertangguh sejak 2019 menurut kenyataan daripada kumpulan tersebut.Satu kenyataan yang disiarkan di Twitter ditandatangani oleh Danilo Rueda Pesuruhjaya Tinggi Colombia bagi keamanan, dan Pablo Beltran, anggota delegasi ELN mengesahkan rundangan damai semula itu akan diadakan pada isnin di Caracas,Venezuela.Ogos lalu, Presiden Gustavo Petro, pemimpin berhaluan kiri pertama di Colombia, telah berikrar untuk mengambil pendekatan yang kurang agresif bagi menamatkan keganasan yang dilakukan oleh kumpulan bersenjata.

(Presiden Colombia, Gustavo Petro / AFP)

Rundingan baharu itu diumumkan pada Oktober, dengan Venezuela, Cuba dan Norway bertindak sebagai perunding.Dialog telah dimulakan pada 2016 di bawah bekas presiden Juan Manuel Santos, yang menandatangani perjanjian damai dengan kumpulan pemberontak Marxist Revolutionary Armed Forces of Colombia (FARC) yang kemudiannya meletakkan senjatanya dan mewujudkan sebuah parti politik.ELN ialah kumpulan pemberontak terakhir diiktiraf yang beroperasi di Colombia, walaupun penentang FARC yang enggan menandatangani perjanjian damai 2016 kekal aktif.Colombia dan ELN belum lagi mengeluarkan senarai penuh perunding untuk rundingan bermula Isnin di ibu negara Venezuela.Ditubuhkan pada tahun 1964, ELN mempunyai kira-kira 2,500 ahli ketika rundingan dibatalkanIa kebanyakannya aktif di rantau Pasifik dan sepanjang 2,200 kilometer (1,370 batu) bersesempadanan dengan Venezuela.


Pesawat langgar jentera bomba, dua terbunuh

(Foto menunjukkan pesawat penerbangan LA2213 selepas ia bertembung dengan jentera bomba di Lapangan Terbang Antarabangsa Jorge Chavez di Lima, pada 18 November 2022 / AFP)

LIMA, 19 November- Dua anggota bomba terbunuh pada Jumaat di lapangan terbang Lima apabila sebuah pesawat penumpang melanggar jentera bomba semasa berlepas kemudian terhempas di landasan, kata pegawai.Syarikat penerbangan LATAM, yang mengendalikan penerbangan domestik itu, berkata 102 penumpang berada di dalam pesawat itu tetapi tiada penumpang atau anak kapal kehilangan nyawa.Rakaman yang diambil oleh saksi dan disiarkan oleh saluran televisyen Peru menunjukkan pesawat itu Airbus A320, berlepas pada kelajuan penuh dan melanggar trak bomba, juga bergerak dengan laju.Pesawat itu meneruskan laluannya dengan sebelah kanannya menyeret di sepanjang landasan dengan bahagian belakang pesawat itu terbakar.Lima Airport Partners (LAP) yang mengendalikan lapangan terbang Jorge Chavez berkata mereka sangat kesal dengan kehilangan nyawa dua anggota Pasukan Bomba Aeronautik LAP dalam kemalangan yang berlaku antara sebuah jentera bomba dan pesawat yang mengendalikan penerbangan LA2213 dari Lima ke Juliaca. "Kami juga sedang menyiasat untuk menentukan punca kejadian," tambahnya.Anggota bomba Lima berkata penggera dibunyikan pada 3:25 petang waktu tempatan (2025 GMT) dan empat ambulans dan unit penyelamat telah dikerahkan.Pejabat pendakwa raya berkata ia akan melancarkan penyiasatan penuh terhadap insiden tersebut.Operasi lapangan terbang telah digantung "sehingga notis selanjutnya," kata syarikat pengurusan itu.Bulan lalu, sebuah pesawat LATAM dengan 48 penumpang melakukan pendaratan cemas di Asuncion, Paraguay selepas terbang melalui ribut yang teruk. -AFP


Pengasas Theranos bersalah tipu pelabur, kena penjara 11 tahun

(Elizabeth Holmes (TENGAH), pengasas dan bekas Ketua Pegawai Eksekutif syarikat ujian darah dan sains hayat Theranos, berjalan bersama ibunya Noel Holmes dan pasangan Billy Evans ke mahkamah persekutuan untuk perbicaraan hukumannya pada 18 November 2022 di San Jose, California / AFP)

SAN JOSÉ, 19 November- Bintang bioteknologi Amerika Syarikat, Elizabeth Holmes, dijatuhi hukuman penjara lebih 11 tahun kerana menipu.Pengasas Theranos itu telah disabitkan dengan empat tuduhan penipuan jenayah pada bulan Januari kerana memujuk pelabur bahawa dia telah membangunkan peranti perubatan revolusioner sebelum syarikat itu terbakar selepas siasatan oleh The Wall Street Journal.Terdahulu, pendakwa raya persekutuan AS telah memohon hukuman penjara 15 tahun untuk Holmes. Dia dijatuhi hukuman 135 bulan.Peguam AS Stephanie Hinds berkata hukuman itu "mencerminkan keberanian penipuan besar-besarannya dan kerosakan besar yang ditimbulkannya.""Selama hampir sedekad, Elizabeth Holmes menyebarkan kepalsuan untuk menarik sekumpulan pelabur modal, besar dan kecil, dan penipuannya menyebabkan kerugian ratusan juta dolar," kata pendakwa raya dalam satu kenyataan berikutan keputusan hakim. Holmes, yang hamil, tidak perlu menyerahkan dirinya sehingga April tahun depan, menurut perintah Hakim Daerah AS Edward Davila dari dalam bilik mahkamah di San Jose, California.Peguam Holmes menyatakan dia akan membuat rayuan terhadap sabitannya.Beberapa saat sebelum menjatuhkan hukuman, Holmes yang sebak memberitahu mahkamah: "Saya berdiri di hadapan anda bertanggungjawab untuk Theranos. Saya suka Theranos. Ia adalah sebahagian daripada hidup saya.Dia menambah: "Saya hancur dengan kegagalan saya. Setiap hari selama bertahun-tahun yang lalu saya merasakan kesakitan yang mendalam untuk apa yang orang lalui kerana saya mengecewakan mereka.""Saya memberikan segala yang saya ada untuk membina syarikat kami dan cuba menyelamatkan syarikat kami."Holmes menjadi bintang Silicon Valley apabila dia berkata syarikat permulaannya yang kini tidak berfungsi sedang menyempurnakan kit ujian yang mudah digunakan yang boleh menjalankan pelbagai diagnostik perubatan dengan hanya beberapa titik darah.Ketika itu, Holmes sering berpakaian sopan dengan baju 'turtleneck' hitam yang turut disamakan dengan idolanya, mendiang ikon Apple Steve Jobs.Dia melakukan penipuan kepada pelabur atas idea bahawa ciptaannya akan mengganggu amalan perubatan, menggantikan ujian makmal yang mahal dengan kit murahnya.Tetapi pendakwa raya berkata Holmes tahu perantinya tidak menghasilkan keputusan yang tepat serta tidak boleh dipercayai, namun mendorong berpuluh-puluh pelabur untuk menyumbang hampir satu bilion dolar.Selepas mendengar hukuman penjaranya, Holmes memeluk pasangannya Billy Evans, yang merupakan bapa kepada anak lelakinya yang berusia 15 bulan, dan ibunya, Noel Holmes.Peguamnya telah meminta kelonggaran, menunjukkan dia sebagai kawan setia yang menjaga anak kecil dan sedang mengandung anak kedua.Ini disokong oleh 140 surat sokongan yang difailkan kepada mahkamah, termasuk daripada keluarga, rakannya dan seorang senator AS."Saya yakin bahawa di sisi lain ini, Elizabeth akan melakukan perkara yang menakjubkan untuk masyarakat dengan bakat dan semangatnya yang tidak terhingga untuk mengubah dunia menjadi lebih baik," kata satu surat.Dalam sepucuk surat, ibu saudara Holmes, yang merupakan pelabur awal di Theranos, menyeru mahkamah untuk menjatuhkan hukuman berat kepadanya, lapor The Wall Street Journal.Pendakwa mahu Holmes membayar AS800 juta sebagai ganti rugi kepada pelabur yang termasuk keluarga Walton Walmart, rangkaian farmasi Walgreens dan mogul media Rupert Murdoch.Perbicaraan pembayaran balik akan dijadualkan, walaupun Holmes berkata dia sudah tidak ada wang. -AFP

(Ketua Pegawai Eksekutif Theranos Elizabeth Holmes melalui pusat pemeriksaan keselamatan ketika tiba di mahkamah persekutuan pada 18 November 2022 di San Jose, California / AFP)


Lagi rusuhan penjara di Ecuador, 10 banduan terkorban

(Gambar edaran dikeluarkan oleh pihak berkuasa penjara SNAI yang menunjukkan pasukan keselamatan semasa operasi di penjara Pichincha 1 di Quito pada 18 November 2022 / AFP)

QUITO, 19 November- Sekurang-kurangnya 10 orang maut pada Jumaat dalam rusuhan penjara terbaharu di Ecuador.Rusuhan tersebut berlaku di penjara El Inca di utara ibu negara, Quito, sejurus selepas kerajaan berkata ia memindahkan dua banduan yang disyaki menjadi dalang di sebalik gangguan penjara sebelum ini ke penjara keselamatan maksimum.Komander polis Victor Herrera memberitahu pemberita bahawa penjara telah dikawal, dengan kawalan keselamatan yang ketat dikerahkan ketika anggota forensik mengeluarkan mayat mereka yang terbunuh. Herrera berkata punca kematian kebanyakannya akibat dicekik.Salah seorang banduan, ketua kumpulan Los Lobos Jonathan Bermudez, telah bertanggungjawab ke atas pembunuhan beramai-ramai di El Inca sebelum ini, menurut satu kenyataan dari pejabat presiden."Kami tidak gentar," kata Presiden Guillermo Lasso mengenai pemindahan banduan itu di Twitter pada hari Jumaat, sambil memberi amaran kepada mereka yang cuba untuk memecahkan keamanan rakyat Ecuador.Dalam hantaran tweet lain, presiden menyiarkan gambar banduan dengan tangan diikat manakala yang lain terbaring terlentang di halaman penjara dan koridor.Pihak berkuasa penjara SNAI berkata"anggota pertubuhan jenayah ini (Los Lobos) melakukan tindakan balas ganas" ekoran pemindahan Bermudez ke penjara lain."Kami akan terus bertindak tega untuk memerangi jenayah terancang, yang mengancam keselamatan dan keamanan rakyat Ecuador," tambahnya.Awal bulan ini, kerajaan Lasso menempatkan semula kira-kira 2,400 banduan, mencetuskan pemberontakan oleh ahli kumpulan atau 'geng' yang menembak dan meledakkan bom kereta di stesen minyak dan balai polis.Lapan orang, termasuk lima anggota polis, terbunuh semasa serangan di bandar pelabuhan Guayaquil itu.Lasso kemudiannya mengisytiharkan darurat dan perintah berkurung pada waktu malam di wilayah Guayas, Esmeraldas dan Santo Domingo de los Tsachilas.Dia juga mengarahkan kerahan tentera ke tiga wilayah itu.Sejak Februari 2021, Ecuador telah mengalami lapan episod rusuhan yang membabitkan pembunuhan beramai-ramai di penjara yang menyebabkan kira-kira 400 maut, kebanyakannya dipenggal atau dibakar.Rusuhan penjara terakhir yang diketuai kumpulan ialah pada 8 November di Quito, apabila lima banduan maut.Pernah menjadi 'jiran' yang agak aman bagi pengeluar kokain utama Colombia dan Peru, Ecuador telah beralih daripada menjadi laluan transit dadah ke pusat pengedaran penting yang turut dipalit keganasan dadah.Pihak berkuasa menyalahkan gelombang jenayah kekerasan terhadap kumpulan saingan yang mempunyai hubungan dengan kartel Mexico.Kadar pembunuhan di Ecuador meningkat hampir dua kali ganda pada 2021 kepada 14 setiap 100,000 penduduk, dan mencapai 18 setiap 100,000 antara Januari dan Oktober tahun ini, menurut data rasmi. -AFP

(Gambar edaran dikeluarkan oleh pihak berkuasa penjara SNAI yang menunjukkan pasukan keselamatansemasa operasi di penjara Pichincha 1 di Quito pada 18 November 2022 / AFP)


MH17 : Australia sokong keputusan mahkamah Belanda

BANGKOK, 19 November- Perdana Menteri Australia, Anthony Albanese menyambut baik keputusan Mahkamah Belanda terhadap tiga individu tersebut.Hakim menjatuhkan keputusan penjara seumur hidup tanpa kehadiran dua warga Rusia dan seorang warga Ukraine itu.Ketiga-tiga lelaki itu memainkan peranan dalam menembak jatuh pesawat Malaysia Airlines, MH17 membunuh kesemua 298 penumpang dan kru termasuk 38 warga Australia.Pesawat yang berlepas dari Amsterdam menuju ke Kuala Lumpur ditembak jatuh di timur Ukraine pada 17 Julai 2014.Perbicaraan yang bermula pada Mac 2020 itu bertujuan untuk mendapatkan pembelaan terhadap kesemua mangsa penumpang dari 10 negara termasuk 196 warga Belanda, 43 rakyat Malaysia dan 38 warga AustraliaKeputusan itu memberi kelegaan kepada lebih 200 ahli keluarga yang hadir ke mahkamah di The Hague dan menagis ketika keputusan dibacakan.- REUTERS

(Anthony Albanese pada satu sidang media di Bangkok/REUTERS)


21 warga palestin maut dalam kebakaran di Semenanjung Gaza

(Kediaman empat tingkat di kem pelarian Jabalia terbakar/REUTERS)

PALESTIN, 19 November- Sekurang-kurangnya 21 rakyat Palestin termasuk tujuh kanak-kanak terbunuh manakala lebih 30 lagi cedera dalam satu kejadian kebakaran di Semenanjung Gaza.Kebakaran itu berlaku di sebuah bangunan ketika penduduk sedang menghadiri sebuah pesta.Pasukan bomba mengambil masa lebih sejam untuk mengawal api yang besar yang meletup sehingga ke tingkat atas sebuah bangunan kediaman empat tingkat di kem pelarian Jabalia yang padat dengan penduduk.Ambulan membawa penduduk yang cedera ke hospital tempatan dan Israel yang bersama Mesir mengekalkan sekatan ke atas Gaza bagi membolehkan mereka mendapatkan rawatan perubatan.Kementerian Dalam Negeri Gaza berkata, siasatan awal mendapati sejumlah besar bahan api disimpan di kawasan itu.Ia menyebabkan api cepat marak ke seluruh bangunan itu.

Saksi berkata, mereka mendengar jeritan namun tidak mampu membantu akibat api yang marak.Presiden Mahmud Abbas dalam pada itu mengisytiharkan ia sebagai tragedi negara dan hari berkabung akan diadakan.Insiden didakwa berpunca daripada tempat penyimpanan bahan api dan disahkan Unit Pertahanan Awam Gaza. Angka korban dijangka meningkat kerana beberapa mangsa yang cedera berada dalam keadaan kritikal.Menurut saksi kejadian, anggota pertahanan awam bertungkus lumus untuk mengawal kebakaran.Setiausaha Agung Pertubuhan Pembebasan Palestin, PLO, Hussein Al-Sheikh dalam satu kenyataan menggesaIsrael membuka untuk membuka persimpangan Erez dengan Gaza.Ia bagi memindahkan kes-kes yang serius untuk mendapatkan rawatan di luar kawasan jika perlu.Jabalia merupakan satu daripada lapan kem pelarian di Gaza, menempatkan 2.3 juta penduduk dan salah satu kawasan paling padat. REUTERS


6 terbunuh, 30 cedera dalam letupan di Sulaimaniya

(Pasukan penyelamat menyelamatkan mangsa di lokasi kejadian)

IRAQ, 19 November- Enam orang terbunuh dan 30 lagi cedera apabila sebuah silinder gas yang besar meletup di kawasan perumahan di Bandar Sulaimaniya di utara Iraq.Anggota bomba masih mencari penduduk yang hilang di bawarah rumah yang runtuh.Pegawai kesihatan menyatakan, angka kematian mungkin meningkat.Pasukan bomba berjaya mengawal kebakaran yang merosakkan beberapa buah rumah dan memusnahkan sekurangn-kurangnya lima buah kenderaan.Menurut pegawai polis, sekurang-kurang tiga buah rumah musnah sepenuhnya akibat letupan tersebut.Silinder gas memasak yang meletup itu dipasang di atas atap salah sebuah rumah.- REUTERS

(Sebuah kereta dialihkan daripada kawasan letupan/REUTERS)


Nancy Pelosi bakal lepas jawatan pemimpin tertinggi demokrat

(Nancy Pelosi selepas menyampaikan ucapan di Dewan Capitol Hill/AFP)

WASHINGTON, 19 November- Speaker Dewan Amerika Syarikat, Nancy Pelosi umum bakal melepaskan jawatan sebagai pemimpin tertinggi Demokrat di Dewan Perwakilan.Pelosi turut memaklumkan beliau tidak menjadi calon untuk pemilihan semula dalam barisan kepimpinan Demokrat untuk Kongres akan datang.Biarpun mencecah usia 82 tahun, Pelosi telah dipilih semula tahun ini bagi mewakili Kongres ke-12 California di Dewan di Capitol Hill.Menurut media Amerika, Republikan diramalkan akan menguasai Dewan selepas pilihan raya pada pertengahan penggal 2022.Republikan pada Selasa mencalonkan Ketua Minoriti Kevin McCarthy untuk menjadi speaker Dewan.Bagaimanapun, masih belum dapat dipastikan siapa bakal mengetuai Demokrat untuk tempoh dua tahun akan datang.Menurut tinjauan terkini Gallup, kepercayaan orang ramai terhadap Kongres mencecah paras terendah dengan hanya tujuh peratus rakyat Amerika menyatakan keyakinan terhadap Kongres.


Mesyuarat pemimpin APEC bermula

(Prayut Chan-o-cha tiba untuk menghadiri mesyuarat Pemimpin APEC/AFP)

BANGKOK, 19 November- Pemimpin ekonomi Kerjasama Ekonomi Asia Pasifik (APEC) mula bermesyuarat pada Jumaat untuk membincangkan kaedah menggalakkan pembangunan mampan serta memudahkan perdagangan dan pelaburan.Perdana Menteri Thailand Prayut Chan-o-cha berucap pada Mesyuarat Pemimpin Ekonomi APEC ke-29, berkata pemimpin akan saling bertukar pandangan mengenai usaha menyokong pertumbuhan ekonomi untuk membawa rantau itu ke arah masa depan lebih baik.Model ekonomi Bio-Circular-Green (BCG) dijaidkan sebagai antara agenda utama, Thailand berharap model ekonomi BCG berupaya memacu usaha menggalakkan pembangunan mampan dan matlamat perlindungan alam sekitar.Mesyuarat kali ini merupakan pertemuan pertama pemimpin ekonomi APEC secara bersemuka sejak 2018 .Bertemakan "Open, Connect, Balance" - ia membuka semua peluang, berhubung dalam semua dimensi dan mengimbangi semua aspek.APEC yang ditubuhkan pada 1989 ialah forum ekonomi serantau terulung dengan matlamat untuk menyokong pertumbuhan ekonomi yang mampan dan kemakmuran di rantau Asia Pasifik.


Korea Selatan rancang rangka pelan pembangunan lima tahun untuk industri perkhidmatan

SEOUL, 18 November - Korea Selatan merancang merangka pelan pembangunan lima tahun bagi industri perkhidmatan negara itu dalam usahanya memupuk enjin pertumbuhan baharu dalam situasi cabaran ekonomi, kata menteri kewangan pada Jumaat."Baru-baru ini, pelbagai kandungan budaya dan hiburan, seperti BTS dan 'Squid Game,' mendapat populariti di seluruh dunia, muncul sebagai enjin pertumbuhan dan eksport baharu," kata Menteri Kewangan Choo Kyung-ho semasa pertemuan dengan menteri berkaitan ekonomi."Tetapi produktiviti industri perkhidmatan tempatan hanya menyumbang 70 peratus daripada purata yang disiarkan oleh anggota Pertubuhan Kerjasama Ekonomi dan Pembangunan, ketinggalan di belakang negara-negara utama," tambah Choo, lapor Yonhap.Menteri itu merujuk kepada laporan OECD yang menunjukkan purata pekerja Korea Selatan dalam industri perkhidmatan mencipta nilai AS$63,900 pada 2019, jatuh bawah purata negara anggota AS$88,600.Korea Selatan akan mengumumkan rancangan pembangunan 2023-27 pada Mac tahun depan, tambahnya.

Eksport industri perkhidmatan mencecah AS$121.2 bilion pada 2021, menyumbang sekitar 15.7 peratus daripada eksport barangan Korea Selatan.Bagi mempercepatkan lagi eksport dalam sektor itu, kementerian kewangan berkata ia merancang untuk menyediakan pemotongan cukai bagi kos pengeluaran kandungan over-the-top (OTT)."Di tengah-tengah persaingan yang semakin sengit dari dalam dan luar negara, untuk menguasai pasaran global, kerajaan akan meningkatkan daya saing industri media dan kandungan serta menyokong pengembangan global firma tempatan," kata Choo.Menurut data kementerian, eksport kandungan hiburan Korea Selatan mencecah AS$11.92 bilion pada 2020, meningkat 16 peratus daripada tahun sebelumnya. - BERNAMA


India lancar roket pertamanya

NEW DELHI, 18 November - India melancarkan roket pertamanya yang dibangunkan, pada Jumaat.Roket sepanjang lapan meter itu mempunyai jisim 546 kilogram (kg) dan dibangunkan dalam tempoh dua tahun oleh sepasukan 200 jurutera. Roket itu mempunyai keupayaan mencapai Mach 5, lima kali ganda kelajuan bunyi dan boleh membawa muatan dari 83 kg hingga 100 kilometer.Rakaman video menunjukkan roket itu berlepas dari pusat angkasa lepas, meninggalkan kepulan asap dan api di laluannya.Skyroot yang berpangkalan di Hyderabad, diasaskan pada 2018 merupakan syarikat permulaan angkasa lepas pertama yang menandatangani perjanjian untuk menggunakan kemudahan pelancaran dan ujian Pertubuhan Penyelidikan Angkasa India (ISRO) selepas kerajaan membuka pintu kepada syarikat swasta pada 2020 .

Ia berjaya mengumpul $5.26 bilion rupee ($64.42 juta) setakat ini dan menggaji kira-kira 200 orang.Hampir 100 orang telah terlibat dalam projek pelancaran sulungnya, kata syarikat itu.Roket itu dijangka mencapai ketinggian kira-kira 81 kilometer sebelum memercik ke bawah dalam masa kira-kira 5 minit. ($1 = 81.6550 rupee India) (Laporan oleh Nivedita Bhattacharjee di Bengaluru; Penyuntingan oleh Ana Nicolaci da Costa). - REUTERS


Putera Saudi kebal daripada tindakan undang-undang berhubung pembunuhan wartawan

ANKARA, 18 November - Putera Mahkota Arab Saudi Mohammed bin Salman mempunyai kekebalan daripada tindakan undang-undang berhubung pembunuhan wartawan yang berpangkalan di AS Jamal Khashoggi pada 2018, kata pentadbiran Biden pada Khamis.Pentadbiran berkata dalam penghujahan mahkamah pada Khamis bahawa kerana Mohammed bin Salman adalah "ketua kerajaan duduk" Arab Saudi dia "kebal daripada saman ini" bawah undang-undang antarabangsa.Pentadbiran menyerahkan pengisytiharan kekebalan berdaulat kepada mahkamah persekutuan di Washington yang mendengar tuntutan mahkamah yang difailkan terhadap putera itu oleh tunang Khashoggi, Hatice Cengiz, dan Demokrasi untuk Dunia Arab Sekarang (DAWN), kumpulan hak asasi yang diasaskan Khashoggi, berhubung dakwaan peranan putera itu, dalam pembunuhan di Istanbul, Turkiye.Putera Arab Saudi itu berulang kali menafikan sebarang penglibatan dalam pembunuhan itu. Jamal Khashoggi dibunuh dalam konsulat Saudi di Istanbul pada 2018 dan mayatnya yang dikerat tidak pernah ditemui.

AS menerusi jawapan bertulis kepada Mahkamah Daerah Colombia, yang salinannya dilihat oleh Agensi Anadolu, berkata: “Jabatan Negara mengiktiraf dan membenarkan kekebalan Perdana Menteri Mohammed bin Salman sebagai ketua kerajaan negara asing."Ia menambah, bawah prinsip imuniti undang-undang biasa yang dinyatakan oleh Cawangan Eksekutif dalam melaksanakan kuasa Perlembagaannya ke atas hal ehwal luar negara dan dimaklumkan oleh undang-undang adat antarabangsa, Perdana Menteri bin Salman sebagai ketua kerajaan adalah kebal, semasa memegang jawatan daripada bidang kuasa Mahkamah Daerah Amerika Syarikat dalam saman ini.“Dalam membuat penentuan imuniti ini, Jabatan Negara tidak mengambil kira merit saman ini dan mengulangi kutukan yang tidak berbelah bahagi terhadap pembunuhan kejam Jamal Khashoggi.”Bagaimanapun, kenyataan itu menambah bahawa "sejak awal Pentadbiran ini, Kerajaan Amerika Syarikat telah menyatakan kebimbangan besarnya mengenai tanggungjawab ejen Arab Saudi terhadap pembunuhan Jamal Khashoggi".Tidak lama selepas memegang jawatan, Biden mengisytiharkan bahawa dia akan membawa pelaku pembunuhan Khashoggi ke muka pengadilan, merujuk secara tidak langsung kepada Mohammed bin Salman yang merenggangkan hubungan antara Riyadh dan Washington.- BERNAMA


ASEAN sambut baik pembebasan tahanan oleh Junta Myanmar

(Anggota polis membuat rondaan di luar bangunan sekretariat ASEAN/Foto fail/REUTERS)

BANGKOK, 18 November- Utusan Khas ASEAN, Prak Sokhonn mengalu-alukan pembebasan besar-besaran tahanan oleh kerajaan Junta Myanmar baru-baru ini sebagai "isyarat penting" ke arah membantu mewujudkan persekitaran yang kondusif untuk dialog.Beliau menyuarakan perkara tersebut menerusi satu kenyataan. Beliau juga merancang mengadakan lawatan kali ketiga ke Myanmar dalam beberapa minggu akan datang.ASEAN mengetuai usaha damai di negara Asia Tenggara, khususnya Myanmar yang berada dalam situasi konflik sejak rampasan kuasa oleh tentera tahun lalu.Terdahulu, tentera Myanmar membebaskan hampir 6,000 banduan yang dipenjarakan ketika rampasan kuasa tentera tahun lalu, setelah mendapat pengampunan.Junta Myanmar memaklumkan, antara yang dibebaskan termasuk bekas Duta Britain, Vicky Bowman; penasihat ekonomi Australia, Sean Turnell dan wartawan Jepun, Toru Kubota.Ketiga-tiga mereka akan dihantar pulang, namun tidak dimaklumkan secara terperinci tarikhnya.-REUTERS

(Orang ramai berkumpul di hadapan Penjara Insein sambil berharap ahli keluarga merekatermasuk dalam senarai banduan yang dibebaskan / Foto AFP)


Van terjunam ke dalam parit, ragut 20 nyawa

ISLAMABAD, 18 November - Kira-kira 20 orang terbunuh dan 13 lagi cedera apabila sebuah van penumpang terjunam ke dalam parit dalam di wilayah Sindh selatan Pakistan, menurut laporan tempatan pada Jumaat.Kemalangan berlaku di kawasan Sehwan di wilayah itu, van itu jatuh ke dalam parit bersebelahan dengan lebuh raya utama, menurut Xinhua.Pihak berkuasa bina beberapa parit, termasuk kawasan van itu terjatuh, dua bulan lalu untuk mengalirkan air banjir.Lebuh raya itu masih ditutup ketika banjir teruk dan baru-baru ini dibuka kepada lalu lintas selepas air banjir mula surut dari kawasan itu.

Bagaimanapun, polis berkata kawasan itu jarang berlaku kemalangan dan terdapat lencongan di tempat kejadian, tetapi pemandu gagal menyedari penghadang kerana terlalu laju.Mereka yang cedera termasuk wanita dan kanak-kanak telah dibawa ke hospital berhampiran, dan beberapa daripada mereka dikatakan berada dalam keadaan kritikal. - BERNAMA


Kishida kritik tindakan Korea Utara lancar peluru berpandu balistik ke EEZ, Jepun

(Peluru berpandu yang dilancarkan oleh tentera Korea Utara ketika latihan ketenteraan di lokasi rahsia pada 10 Oktober lalu/Foto fail/AFP)

TOKYO, 18 November- Perdana Menteri Jepun, Fumio Kishida mengkritik tindakan Korea Utara kerana melancarkan peluru berpandu balistik ke Zon Ekonomi Eksklusif (EEZ) negaranya.

Pengawal Pantai Jepun berkata peluru berpandu itu berkemungkinan mendarat di laut kira-kira 210 kilometer (km) dari sebuah pulau di utara Hokkaido."Kami membuat bantahan keras terhadap Korea Utara, yang telah mengulangi provokasinya dengan kekerapan yang tidak pernah berlaku sebelum ini," kata Kishida kepada media di Thailand.Beliau kini sedang menghadiri mesyuarat sidang kemuncak Kerjasama Ekonomi Asia-Pasifik (APEC) di Thailand. Kenyataan Kishida disiarakan secara langsung di negaranya."Kami telah memberitahu (Pyongyang) bahawa kami sama sekali tidak boleh bertolak ansur dengan tindakan sedemikian", katanya.-REUTERS


Sean Turnell kembali ke pangkuan keluarga

ANKARA, 18 November - Seorang ahli ekonomi Australia, Sean Turnell kembali ke negaranya pada Jumaat selepas menghabiskan hampir 21 bulan dalam penjara.Sean Turnell pernah berkhidmat sebagai penasihat kepada Kaunselor Negara Myanmar yang dipecat Aung San Suu Kyi.Menteri Luar Australia, Penny Wong dalam satu kenyataan mengesahkan ketibaannya dan berkata dia telah bersatu semula dengan keluarganya, lapor Agensi Anadolu (AA).“Saya gembira untuk mengesahkan bahawa Profesor Sean Turnell telah selamat tiba di Australia, dan telah disatukan semula dengan isteri dan keluarganya, selepas lebih 21 bulan penahanan yang tidak adil di Myanmar,” kata diplomat tertinggi Australia."Kepulangannya akan memberi kelegaan besar kepada keluarga, rakan dan ramai penyokongnya di Australia dan di seluruh rantau ini," tambahnya.Wong juga berterima kasih kepada rakan kongsi serantau, dan anggota ASEAN yang membantu dan menyuarakan suara untuk pembebasannya.

"Kami menghargai pengaturan yang dibuat oleh pihak berkuasa Myanmar untuk pembebasan Profesor Turnell dan mengalu-alukan berita pembebasan banduan lain bersama Profesor Turnell, termasuk warga asing dari UK, AS dan Jepun," kata menteri luar itu.Beliau menyatakan bahawa negaranya amat prihatin dengan keadaan Myanmar yang semakin merosot dan akan terus menyokong pembebasan semua politik yang tinggal.Turnell merupakan penasihat ekonomi kepada Suu Kyi yang digulingkan ketika tentera mengambil alih kuasa dalam rampasan kuasa pada akhir Februari tahun lalu dan menahannya.Pada September, mahkamah junta tentera menjatuhkan hukuman penjara tiga tahun kepada ahli ekonomi Australia itu atas tuduhan melanggar akta rahsia rasmi.Pada Khamis, junta tentera Myanmar mengumumkan pembebasan 5,744 banduan, termasuk Turnell, bekas Duta Besar Britain Vicky Bowman dan suaminya Ko Htein Lin, dan pembikin filem Jepun Toru Kubota.Bagaimanapun, Suu Kyi dan pemimpin politik kanan lain dari partinya tidak termasuk dalam pengampunan itu, menurut laporan media. - BERNAMA


Kadar inflasi Indonesia capai 5.5%

JAKARTA, 18 November- Inflasi utama Indonesia pada bulan November mencapai 5.5% atau lebih rendah berbanding bulan sebelumnya, 5.71%.

Menurut Timbalan Gabenor Bank Indonesia (BI), Dody Budi Waluyo, peratusan itu masih tinggi namun berada dalam kedudukan terbaik berbanding negara lain.Sasaran inflasi Bank Indonesia ialah dalam julat 2hingga 4%. Pada bulan September, inflasi mencecah hampir 6% atau tertinggi dalam tempoh tujuh tahun.Merujuk kepada kadar faedah utama BI, Dody berkata walaupun kadar semasa 5.25% adalah "agak tinggi", BI mengambil kira kesan mengetatkan dasar monetari terhadap pemulihan ekonomi.Pada mesyuarat dasar BI pada Khamis, BI menaikkan kadar faedah utamanya, sebanyak 50 mata asas untuk bulan ketiga berturut-turut dan berjanji untuk mengukuhkan tindak balasnya terhadap jangkaan inflasi "tinggi".-REUTERS


Beratus-ratus pekerja Twitter dilapor akan meletak jawatan

HOUSTON, 18 November - Beratus-ratus pekerja Twitter dilaporkan akan meninggalkan syarikat media sosial itu berikutan Ketua Pegawai Eksekutif baharu syarikat media sosial itu, Elon Musk memberi pilihan samada kakitangan menerima tawarannya atau meninggalkannya.Dalam tinjauan , mengesahkan pekerja menerusi alamat e-mel, membenarkan mereka berkongsi maklumat tanpa nama, 42% daripada 180 orang memilih jawapan untuk "Mengambil pilihan keluar, saya bebas!"Ada beberapa antara mereka memilih untuk kekal "dengan berat hati," dan hanya 7% daripada peserta tinjauan pendapat berkata mereka "mengklik ya untuk kekal, saya tegar."Musk sedang berjumpa dengan beberapa pekerja bagi cuba dan meyakinkan mereka untuk kekal, kata seorang pekerja.

Musk sebelum ini dilaporkan akan memberhentikan 7,500 kakitangan Twitter hanya dua minggu lalu selepas mengambil alih syarikat itu yang menyaksikan ramai pekerja mula meletak jawatan. Twitter mempunyai kira-kira 2,900 pekerja sebelum Musk menghantar e-mel pada Rabu menuntut etika kerja diperbaiki kepada mereka yang mahu kekal dengan platform itu.Pekerja yang memutuskan untuk meninggalkan Twitter telah dimaklumkan bakal menerima pampasan sekurang-kurangnya tiga bulan gaji.“Twitter telah pun mula merekrut jurutera luar untuk melihat sama ada mereka mahu menyertai "Twitter 2.0 - sebuah syarikat Elon," menurut The Verge. - REUTERS


PBB gesa hentikan tunding jari berhubung isu iklim

(Menteri Luar Mesir, Sameh Shukri (kanan) bersama mendengar Setiausaha Agung PBB Antonio Guterres semasa sidang media persidangan iklim COP27/AFP)

EGYPT, 18 November- Setiausaha Agung Pertubuhan Bangsa Bersatu (PBB), Antonio Guterres menggesa negara-negara kaya dan membangun untuk menghentikan tindakan menyalahkan antara satu sama lain susulan gagal mencapai kata sepakat semasa perbincangan iklim pada Persidangan COP27 di Mesir.Beliau berkata tumpuan sepatutnya diberikan kepada cara untuk menampung kerugian yang dialami negara-negara yang terdedah kepada bencana. Katanya, sekarang adalah masa untuk bertindak membantu negara-negara yang terkesan dengan perubahan iklim.Persidangan COP27 selama dua minggu di Mesir secara rasmi akan berakhir pada hari ini, perunding giat mencari kaedah berhubung isu 'kehilangan dan kerosakan' alam sekitar serta berusaha menghalang kegagalan rundingan.Guterres berkata terdapat "rasa tidak percaya" antara ekonomi negara maju dan sedang pesat membangun.

(Setiausaha Agung PBB, Antonio Guterres berucap pada Sidang Kemuncak COP27 di Mesir/AFP)

Tambahnya, bahawa cara paling berkesan untuk membina keyakinan ialah mencari "perjanjian yang bercita-cita tinggi dan boleh dipercayai" mengenai kerugian dan kerosakan serta sokongan kewangan untuk negara yang terdedah."Ini bukan masanya untuk menuding jari. Menyalahkan, menuding jari mencari kesalahan adalah resipi ke arah kemusnahan", katanya."Masa untuk bercakap mengenai kerugian kewangan dan kerosakan sudah berakhir, kita perlukan tindakan, katanya dalam persidangan itu.Presiden COP27, Sameh Shoukry, menggesa perwakilan untuk menyelesaikan rundingan, beberapa jam selepas campur tangan Guterres. "Kami tidak berada di tempat yang sepatutnya untuk menutup persidangan ini dengan hasil yang ketara dan kukuh," katanya pada sesi lewat Khamis", katanya.


MH17: Dunia tahu Rusia melindungi pembunuh- Australia

SYDNEY, 18 November- Menteri Luar Australia, Penny Wong menggesa Rusia menyerahkan tiga lelaki yang didapati bersalah menembak jatuh pesawat Malaysia Airlines, MH17.

Beliau turut mengingatkan agar Presiden Vladimir Putin tidak melindungi penjenayah tersebut dan bertanggungjawab sepenuhnya ke atas kejadian tersebut.

Semalam, Mahkamah Belanda menjatuhkan hukuman penjara seumur hidup kepada tiga lelaki berhubung insiden insiden pesawat Malaysia Airlines di Ukraine pada 2014.Warga Rusia Igor Girkin, Sergei Dubinsky dan Leonid Kharchenko dari Ukraine didapati bersalah kerana menembak jatuh Boeing 777 dengan peluru berpandu yang dibekalkan Rusia dan membunuh kesemua 298 penumpang pesawat tersebut.Penny Wong berkata keputusan itu menyebut "Persekutuan Rusia bertanggungjawab"."Kami menyeru Rusia untuk menyerahkan mereka yang disabitkan kesalahan supaya mereka boleh menerima hukuman mahkamah atas jenayah kejam mereka," katanya kepada media."Tiada penyimpangan atau maklumat salah daripada Persekutuan Rusia yang boleh mengelakkan fakta itu."Kami mengatakan kepada Rusia, dunia tahu bahawa anda menyembunyikan pembunuh dan mengatakan sesuatu tentang diri anda Putin," katanya, penyiar nasional, ABC.

(Penyiasat Belanda di lokasi kejadian berhampiran perkampungan Grabove di timur Ukraine/Foto fail/AFP)

Sementara itu, Perdana Menteri Anthony Albanese, bercakap di luar sidang kemuncak APEC di Bangkok, berkata Rusia harus menyerahkan pelaku "tindakan keganasan yang kejam ini"."Fikiran kami hari ini adalah berkenaan keluarga dan rakan-rakan yang kehilangan orang tersayang dalam kejadian itu," katanya kepada media."Kami menyeru Rusia untuk menyerahkan mereka yang disabitkan untuk keadilan supaya boleh menjalani hukuman atas kesalahan itu.Moscow menolak keputusan itu dan menganggapnya sebagai bermotifkan politik.Sementara itu, Presiden Ukraine, Volodymyr Zelensky yang menentang pencerobohan Rusia menyifatkannya sebagai 'keputusan penting'.Keputusan perbicaraan adalah pengakhiran untuk mendapatkan keadilan bagi mangsa yang terlibat dalam tragedi yang menyayat hati, yang melibatkan mangsa daripada 10 buah negara, termasuk 196 Belanda, 43 rakyat Malaysia dan 38 penduduk Australia.-AFP


12 orang maut dalam kebakaran di Gaza

(Kenderaan perkhidmatan kecemasan Palestin ditempatkan berhampiran lokasi kejadian di kem pelarian Jabalia/AFP)

JABALIA, 18 November- Sekurang-kurangnya 21 orang terkorban termasuk tujuh kanak-kanak dalam insiden kebakaran yang berlaku di sebuah rumah di kota Gaza yang dipercayai menyimpan bahan api.Kumpulan Hamas, yang menguasai kawasan yang diduduki oleh Israel itu berkata bomba berjaya mengawal kebakaran tersebut yang meninggalkan kesan pada dinding bangunan yang rentung selain jelaga hitam apabila api berjaya dipadamkan.Menerusi satu kenyataan, Unit Pertahanan Awam Gaza telah mengesahkan bahawa 21 orang terkorban. Ketua Hospital Indonesia di Jabalia, Saleh Abu Laila, memberitahu AFP bahawa kemudahan itu telah menerima sekurang-kurangnya tujuh mayat kanak-kanak.Walaupun punca kebakaran masih belum dikenal pasti, jurucakap Unit Pertahanan Awam memberitahu AFP bahawa bekalan bahan api disimpan di dalam rumah tersebut.Presiden Palestin, Mahmud Abbas menyifatkan kebakaran itu sebagai "tragedi negara".Jurucakap, Nabil Abu Rudeineh dalam satu kenyataan memaklumkan Abbas mengisytiharkan hari berkabung pada hari Jumaat, dengan bendera dikibarkan separuh tiang dan menawarkan bantuan kepada keluarga mangsa untuk "meringankan penderitaan mangsa.

(Operasi memadamkan kebakaran di kem pelarian Jabalia, Semenanjung Gaza/AFP)

Pegawai kanan PA, Hussein Al Sheikh menggesa Israel membuka lintasan Erez yang menghubungkan Gaza dengan selatan Israel dan biasanya ditutup pada waktu malam."Ini bagi membolehkan mereka yang cedera parah mendapatkan rawatan di luar Semenanjung Gaza, jika perlu", kata Al Sheikh.Sementara itu, Menteri Pertahanan, Israel Benny Gantz berkata bahawa kakitangannya akan membantu menghantar mangsa yang cedera ke hospital dan menyatakan simpati terhadap insiden tersebut.Gaza mempunyai kepadatan 2.3 juta orang penduduk telah berada bawah sekatan Israel sejak 2007, satu langkah yang menurut Israel perlu untuk membendung ancaman daripada kumpulan bersenjata di kawasan itu.Bekalan elektrik yang terhad di kawasan miskin tersebut menyebabkan penduduk mencari sumber alternatif untuk memasak dan cahaya, termasuk menggunakan lampu minyak tanah. Ini menyumbang kepada kekerapan berlakunya kebakaran.Menurut data Pertubuhan Bangsa Bersatu (PBB), tahun ini Gaza menerima purata 12 jam bekalan elektrik setiap hari, meningkat hanya tujuh jam sehari, pada lima tahun lalu.- AFP


Tokyo keluar amaran tahap kedua tertinggi COVID-19 ekoran kemunculan gelombang baharu

TOKYO, 18 November- Kerajaan Metropolitan Tokyo menaikkan amaran COVID-19 ke tahap kedua tertinggi pada skala empat peringkatnya.Amaran itu ditetapkan pada tahap kedua tertinggi buat kali pertama sejak 6 Oktober.Pada mesyuarat pemantauan coronavirus kerajaan metropolitan, seorang pakar memberi amaran bahawa ibu kota negara itu "boleh dianggap memasuki gelombang jangkitan kelapan".Sehingga Khamis, purata kes baharu COVID-19 tujuh hari di ibu negara adalah seramai 8,276, meningkat 24.7% daripada seminggu sebelumnya, dengan kes harian melebihi had 10,000 dua hari sebelumnya, paras tertinggi dalam tempoh dua bulan.Berdasarkan anggaran yang dibentangkan pada mesyuarat itu, dalam tempoh purata tujuh hari angka akan mencecah sekitar 12,300 menjelang akhir bulan ini jika jangkitan baharu meningkat pada kadar semasa.Kemunculan semula virus itu berlaku selepas kerajaan Jepun menarik balik sekatan ke atas penumpang individu, perjalanan spontan dan had kemasukan harian bulan lepas.

Ia turut melancarkan program Diskaun Perjalanan Nasional, yang memberikan subsidi sehingga 11,000 yen (kira-kira AS$79) seorang yang melawat untuk tempoh maksimum tujuh malam.Ketika COVID-19 dan influenza merebak secara serentak, kerajaan metropolitan berjanji pada mesyuarat itu untuk mempromosi keupayaan perubatan di ibu kota yang mampu merawat sehingga 127,000 pesakit luar yang mengalami demam setiap hari. -BERNAMA


25,000 orang ditahan polis Gujarat sebelum pilihan raya

NEW DELHI, 18 November- Polis di negeri Gujarat India menahan lebih 25,000 orang sebelum pilihan raya kerana bimbang mereka berpotensi melakukan jenayah."Penahanan pencegahan" dibuat untuk menanam "rasa selamat dalam kalangan pengundi selain memastikan pilihan raya yang bebas dan adil di Gujarat," lapor akhbar Times of India.Sekurang-kurangnya 12,965 orang ditahan di daerah Surat, 12,315 di Ahmedabad dan 1,600 di Vadodara, lapornya.Gujarat, negeri asal Perdana Menteri Narendra Modi, diperintah oleh Parti Bharatiya Janata (BJP) sejak 1998.

Pengundian untuk memilih 182 ahli dewan akan diadakan dalam dua fasa, pada 1 dan 5 Disember dan pengiraan undi pada 8 Disember. -AFP


Dua warga Rusia, seorang warga Ukraine dijatuhkan hukuman penjara seumur hidup

THE HAGUE, 18 November- Sebuah mahkamah Belanda mensabitkan kesalahan terhadap tiga tertuduh dan menggugurkan tuduhan ke atas seorang lagi yang didakwa menembak jatuh pesawat MH17 di ruang udara Ukraine ketika ia dalam perjalanan dari Amsterdam ke Kuala Lumpur pada 17 Julai 2014.Ketua panel hakim, Hendrik Steenhuis berkata, dua rakyat Rusia, Igor Girkin, Sergei Dubinskiy dan warga Ukraine, Leonid Kharchenko didapati bersalah atas dakwaan membunuh dan sengaja menyebabkan nahas pesawat Malaysia Airlines tersebut manakala seorang lagi warga Rusia."Ketiga-tiga tertuduh dijatuhi hukuman penjara seumur hidup," katanya ketika membacakan keputusan akhir yang dinanti-nantikan waris keluarga 298 mangsa penumpang dalam tragedi itu walaupun kesemua defendan masih gagal menghadirkan diri ke Kompleks Kehakiman Schiphol di Badhoevedorp.Panel hakim itu sebulat suara mendapati Girkin, Dubinskiy dan Kharchenko bertanggungjawab memindahkan peluru berpandu BUK berkenaan dari pangkalan tentera di Rusia dan menempatkannya ke tapak pelancaran walaupun bukan mereka yang melancarkan misil tersebut.Bukti bagaimanapun tidak mencukupi untuk mendakwa Pulatov yang menjadi satu-satunya defendan yang diwakili peguam."Terdapat bukti jelas MH17 ditembak jatuh oleh misil dan ia dilancarkan dari kawasan timur Ukraine yang dikawal puak pemisah pro-Rusia, Republik Rakyat Donetsk (DPR)."Bukti yang dikemukakan termasuk gambar jejak asap, keterangan saksi, imej satelit dan video, pintasan telefon serta serpihan peluru berpandu yang berjaya dikumpulkan," jelas Steenhuis.Mahkamah turut menolak 'senario alternatif' yang dicadangkan pasukan pembelaan termasuk dakwaan Moscow yang mengaitkan kejadian itu dengan jet pejuang Ukraine."Panel hakim juga mendapati DPR berada bawah kawalan Persekutuan Rusia ketika tragedi menggemparkan itu," ujarnya lagi.Sehingga kini, Kremlin masih menafikan ia 'mengawal' DPR pada waktu tersebut yang bermakna kesemua defendan tidak boleh menuntut imuniti daripada pendakwaan sebagai anggota tempur yang sah.Perbicaraan yang bermula pada Mac 2020 itu bertujuan untuk mendapatkan pembelaan terhadap kesemua mangsa penumpang dari 10 negara termasuk 196 warga Belanda, 43 rakyat Malaysia dan 38 warga Australia.

Berita berkaitanMH17: Mahkamah Belanda putuskan dua warga Rusia, seorang warga Ukraine bersalah

Presiden Ukraine, Volodymyr Zelenskyy dalam satu kenyataan turut menyambut baik 'keputusan penting' yang dibuat panel hakim, di sini."Ia adalah hukuman pertama ke atas pelaku yang bertanggungjawab menembak jatuh MH17. Ia sangat penting kerana 'rasa bebas' daripada hukuman tegas boleh membawa kepada tindakan untuk melakukan jenayah baharu," katanya menerusi ciapan di Twitter.Sementara itu, Pengerusi Yayasan MH17, Piet Ploeg yang kehilangan beberapa ahli keluarganya dalam tragedi tersebut berharap keputusan itu dapat membantu waris meneruskan kehidupan masing-masing walaupun ia bukanlah pengakhiran kepada usaha mereka untuk menuntut bela. -AFP


MH17: Mahkamah Belanda putuskan dua warga Rusia, seorang warga Ukraine bersalah

KUALA LUMPUR, 17 November- Mahkamah Daerah The Hague hari ini memutuskan bahawa dua warga Rusia dan seorang warga Ukraine bersalah atas pertuduhan menembak jatuh pesawat Malaysia Airlines MH17 pada 2014 serta menyebabkan kesemua 298 penumpang dan krunya terbunuh.Mereka ialah Igor Girkin, Sergei Dubinsky dan Leonid Kharchenko.Bagaimanapun, mahkamah itu membebaskan seorang lagi warga Rusia iaitu Oleg Pulatov daripada pertuduhan sama.Prosiding jenayah terhadap keempat-empat lelaki bermula pada 9 Mac 2020.Bagaimanapun, kesemua defendan tidak pernah hadir pada prosiding itu sehingga menyebabkan mahkamah memutuskan bahawa mereka dibicarakan secara ‘in absentia’ di bawah undang-undang Belanda.- BERNAMA

(Mahkamah Daerah The Hague hari ini memutuskan bahawa dua warga Rusia dan seorang warga Ukraine bersalah atas pertuduhan menembak jatuh pesawat Malaysia Airlines MH17 pada 2014)


Perjanjian eksport bijirin diteruskan ikut syarat sedia ada

(Ukraine dan Rusia menyumbang kira-kira satu pertiga daripada eksport gandum global sebelum serangan 24 Februari di Rusia/Foto fail REUTERS)

ISTANBUL, 17 November- Perjanjian yang membenarkan Ukraine mengeksport bijirin melalui Laut Hitam, diteruskan mengikut syarat sedia ada.Menteri Infrastruktur Ukraine, Oleksandr Kubrakov mengesahkan perjanjian yang dijadual berakhir Sabtu ini, akan dilanjutkan selama 120 hari lagi setelah mengambil kira faktor musim sejuk.Manakala, seorang pegawai kanan Turkiye mengesahkan kepada AFP bahawa perjanjian itu telah dilanjutkan mengikut "terma semasa".Rusia mengesahkan bahawa ia telah membenarkan lanjutan perjanjian bijirin "tanpa perubahan"."Pihak Rusia juga membenarkan lanjutan inisiatif bijirin tanpa perubahan dari segi atau skop," kata jurucakap Kementerian Luar, Maria Zakharova selepas bimbang perjanjian penting itu tidak akan diteruskan.Sejak perjanjian yang ditandatangani Ukraine-Rusia pada Julai lalu, lebih 11 juta tan bijirin dan produk agrikultur lain dibawa keluar dari Pelabuhan Ukraine.

Sementara itu, Setiausaha Agung Pertubuhan Bangsa Bersatu (PBB), Antonio Guterres mengalu-alukan lanjutan perjanjian yang membenarkan Ukraine mengeksport bijirin.Menerusi satu kenyataan, beliau berkata, PBB menyokong penuh persetujuan semua pihak untuk meneruskan Inisiatif Bijirin Laut Hitam itu.Ia bagi memudahkan pengeksportan bijirin, bahan makanan dan baja dari Ukraine.PBB juga komited sepenuhnya untuk menghapuskan halangan bagi mengeksport makanan dan baja dari Rusia."Kedua-dua perjanjian itu penting untuk menurunkan harga makanan dan baja bagi mengelakkan krisis makanan global," kata Guterres dalam satu kenyataan yang dikeluarkan oleh Pusat Penyelarasan Bersama (JCC) yang berpangkalan di Istanbul yang telah menyelaras perjanjian itu.Ukraine mahu perjanjian itu dilanjutkan "selama-lamanya", kata Presiden Volodymyr Zelensky."Ini penting untuk kestabilan," katanya dalam ucapan yang disiarkan menerusi media sosial.Aliran eksport Ukraine adalah penting untuk menstabilkan harga di pasaran antarabangsa dan untuk membekalkan populasi yang paling terdedah kepada risiko kekurangan makanan, terutamanya di Afrika.Kira-kira 40% daripada bijirin yang dieksport bawah perjanjian itu telah dibekalkan ke negara membangun.-AFP


Empat maut akibat tanah runtuh, banjir di dua wilayah Indonesia

JAKARTA, 17 November- Seorang maut manakala seorang lagi masih hilang dikhuatiri tertimbus dalam kejadian tanah runtuh di Gowa, wilayah Sulawesi Selatan pada Rabu.Dua kenderaan jenis van dan pikap yang dinaiki mangsa diseret hingga ke bahu jalan menghubungkan Parangloe dan Tinggimoncong ketika hujan lebat serta kondisi tanah yang tidak stabil.Jurucakap Badan Nasional Pengurusan Bencana (BNPB) Indonesia Abdul Muhari berkata agensi pengurusan bencana daerah dikerah ke lokasi untuk menyelamat mangsa dan mengalihkan tanah runtuh.Badan Meteorologi, Klimatologi dan Geofizik meramalkan kawasan itu masih berpotensi mengalami hujan hingga Sabtu ini, katanya dalam satu kenyataan.

Sementara itu, Abdul Muhari berkata tiga kematian direkodkan susulan banjir yang menjejaskan 836 keluarga di Tapanuli Tengah, wilayah Sumatra Utara, Jumaat lepas.Penduduk telah kembali beraktiviti seperti biasa namun diingatkan berwaspada memandangkan kawasan itu berpotensi mengalami hujan ringan hingga lebat hari ini, katanya.Di wilayah yang sama, banjir besar merendam empat kawasan di Batu Bara pada Selasa akibat hujan berintensiti tinggi sehingga air Sungai Dalu-dalu dan Sungai Bahboloh melimpah.Banjir yang menjejaskan 645 keluarga turut merosakkan sebuah empangan namun telah diperbaiki untuk sementara menggunakan guni berisi tanah dan pasir, kata Abdul Muhari.- BERNAMA


Persidangan APEC teruskan perbincangan konflik Rusia-Ukraine

BANGKOK, 17 November- Pemimpin dunia tiba di Thailand bagi menghadiri forum Kerjasama Ekonomi Asia Pasifik (APEC) yang akan berlangsung esok.

Isu geopolitik dan perang Rusia-Ukraine antara perkara yang akan disentuh dalam persidangan tersebut.Kedua-dua isu tersebut sebelum ini telah dibincangkan dalam Sidang Kemuncak G20 di Bali, Indonesia. Perdana Menteri Thailand, Prayuth Chan-ocha, yang menjadi tuan rumah 21 negara anggota itu, berkata agenda sesi pra-persidangan adalah memberi tumpuan kepada "naratif perdagangan dan pelaburan baharu, keperluan untuk menyambung semula rantaian bekalan dan perjalanan serta agenda kemampanan global.Selain itu, Presiden China Xi Jinping dijangka mengadakan perbincangan dua hala dengan Perdana Menteri Jepun, Fumio Kishida di luar sesi persidangan. Naib Presiden AS, Kamala Harris dan Perdana Menteri Australia, Anthony Albanese adalah antara yang turut menghadiri mesyuarat utama tersebut.Sementara itu, Presiden Perancis, Emmanuel Macron merupakan jemputan khas.

(Sesi plenari, Mesyuarat Menteri-Menteri APEC ke-33, (AMM) semasa persidangan APEC di Bangkok, Thailand)

Persidangan APEC diadakan selepas Sidang Kemuncak G20 di Bali.Kebanyakan negara ahli G20 mengutuk sekeras-kerasnya krisis di Ukraine kerana ia menyebabkan penderitaan manusia selain memburukkan lagi ekonomi global, mengekang pertumbuhan, meningkatkan inflasi, mengganggu rantaian bekalan, meningkatkan harga tenaga dan ketidakstabilan makanan serta meningkatkan risiko kewangan.Tuan rumah Indonesia berkata isu hangat yang dibangkitkan semasa sidang kemuncak di Bali itu adalah konflik Rusia-Ukraine.Rusia adalah negara ahli G20 dan APEC, bagaimanapun Presiden Rusia, Vladimir Putin tidak hadir bagi kedua-dua acara itu.Timbalan Perdana Menteri Pertama Andrey Belousov akan mewakilinya di APEC. Putin sebelum ini turut menghantar Menteri Luar, Sergei Lavrov dalam Sidang Kemuncak G20, bagi mewakilinya. Awal minggu ini, pada sidang kemuncak Asia Tenggara dan G20 berturut-turut di Kemboja dan Indonesia, perbincangan tertumpu kepada perang Ukraine, konflik Taiwan, krisis di Myanmar dan risiko yang dihadapi oleh ekonomi global.-REUTERS


Bola 'tangan tuhan' Maradona dilelong RM10.83 juta

(Bola digunakan ketika jaringan 'Hand of God' Maradona dilelong melebihi RM10 juta/AFP)

LONDON, 17 November - Bola yang digunakan legenda bola sepak Argentina, mendiang Diego Maradona untuk menjaringkan gol popularnya, ‘Hand of God‘ ketika menentang England pada Piala Dunia 1986 dijual dengan nilai RM10.83 juta (2 juta pound).Pengadil, Ali Nasser memutuskan untuk menjual bola yang disimpannya sejak England tewas 2-1 dalam saingan suku akhir pada Piala Dunia Mexico 1986.Difahamkan, gol yang dijaringkan Maradona itu terkena sedikit kepala dan tangan sehingga digelar sebagai 'Hand Of God'.Namun, Ali, 78, menegaskan pandangannya terhalang ketika jaringan berkenaan dan dia juga mengikuti peraturan FIFA dengan melakukan semakan ke atas penjaga garisan sebelum membuat keputusan.“Saya tidak dapat melihat situasi pada ketika itu dengan jelas. Dua pemain, Shilton (penjaga gol England) dan Maradona menghadap saya dari belakang,” katanya.Sebelum ini, jersi yang dipakai Maradona pada perlawanan itu dijual pada harga 7.14 juta pounds (RM37.53 juta) pada awal tahun ini.Maradona meninggal dunia pada usia 60 tahun akibat kegagalan jantung pada November 2020.Sepanjang hidupnya, Maradona sering berkata, dia menjaringkan gol berkenaan dengan 'sedikit tandukan Maradona, sedikit sentuhan tangan tuhan'. -AFP

(Bola 'Hand of God' dijual oleh pengadil dari Tunisia, Ali Nasser/AFP)


Laporan siasatan nahas Sriwijaya Air 2021 dikeluarkan minggu ini

JAKARTA, 17 November- Laporan siasatan nahas pesawat Sriwijaya Air pada 2021 yang mengorbankan ke semua 62 orang penumpang dan kru akan dikeluarkan penyiasat Indonesia minggu ini. Jurucakap Jawatan Kuasa Keselamatan Pengangkutan Kebangsaan (KNKT), Ony Soerjo Wibowo, berkata laporan tersebut lewat dikeluarkan disebabkan pandemik COVID-19. Beliau berkata pandemik COVID-19 telah menyukarkan pasukannya untuk melakukan penyiasatan.Jelasnya, piawaian antarabangsa menetapkan laporan akhir nahas sepatutnya diterbitkan dalam tempoh setahun selepas nahas. Nahas tersebut berlaku pada 9 Januari 2021. Laporan awal menunjukkan pesawat Boeing berusia 26 tahun itu dalam perjalanan dari Jakarta ke Pontianak terjunam ke Laut Jawa susulan salah sebuah enjinnya kehilangan kuasa.- REUTERS


10,000 penunjuk perasaan sertai protes ulangtahun memperingati Revolusi Pelajar 1973

ATHENS, 17 November-10,000 penunjuk perasaan menyertai protes di dua bandar utama di Athens dan Thessaloniki sempena ulangtahun memperingati Revolusi Pelajar menetang junta yang disokong oleh kerajaan Amerika Syarikat (AS) pada tahun 1973.12,000 polis ditempatkan di dua bandar tersebut dilengkapi dron, helikopter dan meriam air sebagai langkah berjaga-jaga sekiranya berlaku rusuhan.Di Athens, para penunjuk perasaan berarak ke kedutaan Amerika bagi menunjukkan bantahan terhadap Washington yang menunjukkan sokongan terhadap Junta tentera Greece ketika era 'perang dingin'.

(Demonstrasi memperingati Revolusi Pelajar 1973 /EPA)

Kedua-dua demonstrasi berlangsung dengan aman sehingga petang.

Demonstrasi tahunan itu simbolik kepada kematian sekurang-kurangnya 24 pelajar yang terbunuh di Politeknik Athens apabila junta ketika itu menghantar tentera dan polis bagi memadamkan pemberontakan pelajar pro-demokrasi.Tindakan kejam itu mengejutkan Eropah dan merupakan titik kejatuhan junta yang akhirnya membawa kepada pemulihan kuasa sebulan selepas peristiwa tersebut.


Sembilan maut ditembak penyerang bermotosikal

TEHRAN, 17 November- Penyerang bermotosikal menembak mati sembilan orang, termasuk seorang wanita dan dua kanak-kanak dalam dua serangan berasingan ketika protes di selatan Iran.Seorang pegawai kanan kehakiman di wilayah Khuzestan memaklumkan, tiga suspek telah ditahan manakala yang lain sedang diburu selepas serangan pertama dilakukan di Izeh semalam.Serangan kedua dilakukan empat jam selepas itu di bandar ketiga terbesar Iran, Isfahan.Serangan itu berlaku ketika protes terhadap kematian wanita dalam tahanan, Mahsa Amini, selain kenaikan harga bahan api.

(Tangkap layar video yang dirakam pada 30 Oktober menunjukkan protes dilakukan di sebuah universiti di Tehran berhubung kematian wanita dalam tahanan, Mahsa Amini. / Foto REUTERS)

"Mangsa yang maut termasuk seorang wanita berusia 45 tahun dan dua kanak-kanak berusia sembilan dan 13 tahun," kata seorang pegawai di hospital Jondishapour di Ahvaz.-AFP


Tentera Myanmar bebaskan hampir 6,000 banduan

YANGON, 17 November- Tentera Myanmar membebaskan hampir 6,000 banduan yang dipenjarakan ketika rampasan kuasa tentera tahun lalu, setelah mendapat pengampunan.Junta Myanmar memaklumkan, antara yang dibebaskan termasuk bekas duta Britain, Vicky Bowman; penasihat ekonomi Australia, Sean Turnell dan wartawan Jepun, Toru Kubota.Ketiga-tiga mereka akan dihantar pulang, namun tidak dimaklumkan secara terperinci tarikhnya.Menurut pegawai junta, secara keseluruhan, 5,774 banduan akan dibebaskan, termasuk 600 wanita.Sementara itu wartawan AFP memberitahu, kira-kira 200 orang telah berkumpul di luar Penjara Insein di sini.Mereka berharap agar banduan yang dibebaskan itu adalah ahli keluarga mereka atau insan tersayang.

(Orang ramai berkumpul di hadapan Penjara Insein sambil berharap ahli keluarga mereka termasuk dalam senarai banduan yang dibebaskan / Foto AFP)

Beberapa bas kuning turut kelihatan memasuki perkarangan penjara.Seorang wanita memberitahu, dia menunggu suaminya yang menjalani hukuman penjara tiga tahun kerana menyokong perbezaan pendapat terhadap tentera."Sebelum ini, suami saya adalah penyokong USDP (parti politik yang disokong tentera).Selepas rampasan kuasa, dia menyertai protes, saya sangat bangga dengannya," ujar wanita itu.-AFP


Macron bertemu Prayuth menjelang Sidang Kemuncak APEC serantau

BANGKOK, 17 November- Presiden Perancis, Emmanuel Macron bertemu dengan Perdana Menteri Thailand, Prayuth Chan-ocha di Bangkok menjelang Sidang Kemuncak APEC serantau.Macron menandatangani buku pelawat dan mengadakan perbincangan dengan Prayuth di Rumah Kerajaan Thailand.Macron akan menghadiri sidang kemuncak itu sebagai tetamu khas.Ia akan berlangsung di Pusat Konvensyen Kebangsaan Queen Sirikit dari 18 hingga 19 November.

(Presiden Perancis, Emmanuel Macron bertemu dengan Perdana Menteri Thailand, Prayuth Chan-ocha di Rumah Kerajaan Thailand / Foto REUTERS)

Macron juga dijangka membuat lawatan ke sebuah muzium dan dijadualkan bertemu rakyat Perancis di Bangkok.-REUTERS


Angkasawan Shenzhou-14 China mulakan EVA ketiga

CHINA, 17 November-Angkasawan Shenzhou-14 China telah memulakan aktiviti 'ekstravehikular' (EVA) atau tugasan luar kapal angkasa di orbit yang ketiga.Menurut Agensi Angkasa Berawak China, dua angkasawan, Chen Dong dan Cai Xuzhe akan keluar dari stesen angkasa untuk melaksanakan tugas, manakala seorang lagi krew, Liu Yang membantu dari di dalam kabin.Chen Dong keluar untuk menyelesaikan pemasangan sambungan antara Wentian dan modul teras Tianhe.

(Dua angkasawan, Chen Dong dan Cai Xuzhe melaksanakan EVA manakala seorang lagi krew, Liu Yang membantu dari di dalam kabin / Foto REUTERS)

EVA dijangka bertahan selama lebih enam jam, termasuk memasang sambungan antara kabin, menaikkan kamera 'panoramik A' di luar Wentian dan memasang pemegang penggalak pada lengan robot kecil.Ketiga-tiga angkasawan tersebut sebelum ini berjaya menyelesaikan EVA pertama pada 2 September dengan mengambil masa tujuh jam.Ia diikuti EVA kedua pada 17 September yang dilaksana dalam tempoh lima jam.Tiga anak kapal dihantar ke stesen angkasa pada 5 Jun untuk misi selama enam bulan. Separuh kedua tempoh tersebut menyaksikan mereka berada di orbit untuk mengawasi ketibaan modul makmal Mengtian yang lain.Ini merupakan kali pertama EVA dijalankan sejak stesen angkasa membentuk struktur tiga modul bentuk 'T' dengan modul teras Tianhe, makmal Wentian dan Mengtian.China merancang untuk melancarkan kapal angkasa krew Shenzhou-15 pada hujung tahun ini.Anak kapal Shenzhou-14 dan Shenzhou-15 akan melakukan pusingan krew dalam orbit pertama dalam sejarah angkasa China.-REUTERS


Hampir lima juta jemaah dijangka  tunai ibadah Umrah kali ini

MAKKAH, 17 November-Kementerian Haji dan Umrah Arab Saudi umum hampir lima juta jemaah dari dalam dan luar negara, telah menunaikan ibadah umrah pada musim kali ini.Dalam mesyuarat Jawatankuasa Eksekutif Haji di Jeddah, Menteri Haji dan Pengangkutan Saudi turut membincangkan persiapan pihak berkuasa bagi musim umrah dan haji kali ini.Menurut laporan Saudi Gazette, ia termasuk persiapan sistem-sistem baru dan kemudahan yang disediakan untuk jemaah tahun ini.Pihak berkuasa Saudi juga mahu mempercepat prosedur ketika ketibaan dan keberangkatan jemaah di lapangan terbang Jeddah.

Kementerian Haji dan Umrah Arab Saudi pada September tahun lepas mengumumkan seramai 10 juta jemaah telah mengerjakan ibadah umrah sejak pelancaran 'model Umrah yang selamat' pada 4 Oktober 2020.


Korea utara lancar peluru berpandu balisitik

PYONGYANG, 17 November- Korea Utara telah melancarkan peluru berpandu balistik dari pantai timurnya, kata tentera Korea Selatan.Namun, tiada butiran lanjut mengenai pelancaran peluru berpandu tersebut.Pyongyang telah menguji sejumlah peluru berpandu tahun ini, termasuk kemungkinan peluru berpandu balistik antara benua yang gagal.

Selain, melepaskan ratusan peluru meriam ke laut baru-baru ini ketika Korea Selatan dan Amerika Syarikat mengadakan latihan ketenteraan.-REUTERS

Berita berkaitanBiden cari strategi halang Korea Utara lancar ujian peluru berpanduKorea Utara lancar peluru berpandu balistik - Tentera SeoulKorea Utara lancar empat peluru berpandu jarak dekatCubaan Korea Utara lancar peluru berpandu balistik antara benua gagal


Wanita Texas, pegang rekod dunia saiz kaki paling besar

TEXAS, 17 November-Seorang wanita dari Texas, Amerika Syarikat diiktiraf rekod dunia 'Guinness'(GWR)mempunyai saiz kaki paling besar.Wanita tersebut, Tanya Herbert mempunyai ukuran saiz kaki berlainan antara satu sama lain.Kaki kanannya berukuran 33 sentimeter,manakala kaki kirinya pula berukuran 32.5 sentimeter.

(Tanya Herbert, Pemegang 'Guinness World Of Records' saiz kaki paling besar / Foto GWR)

Ketika remaja,saiz kaki wanita tersebut telah mengatasi rakan sebayanya.

"Ketika di sekolah tinggi, saiz kakinya telah memecahkan rekod dunia", menurut laman web rasmi Guinness World Of Records."Ketinggian saya semakin bertambah ketika remaja. Ibu saya berketinggian 6 kaki 5 inci ,manakala bapa pula 6 kaki 4 inci, kata Herbert kepada GWR.Herbert melihat ketinggian tersebut bukanlah sesuatu yang teruk memandangkan ibu bapanya mengajar untuk melihatnya daripada sudut positif."Saya tidak pernah dibuli atau dipandang berbeza oleh rakan-rakan ketika waktu kecil. Bahkan rakan-rakan mengambil berat terhadap diri saya", katanya lagi.-NDTV


Jinping, Widodo saksikan operasi percubaan HSR Jakarta-Bandung

BALI, 17 November- Presiden China, Xi Jinping dan Presiden Indonesia, Joko Widodo menyaksikan operasi percubaan Kereta Api Berkelajuan Tinggi (HSR) Jakarta-Bandung menerusi video pada Rabu.Ia bagi mengkaji kemajuan projek berkenaan yang menandakan kerjasama dua hala kedua-dua negara.Jinping dan Widodo diberi taklimat mengenai kemajuan pembinaan landasan kereta api tersebut sebelum memberi arahan untuk memulakan operasi.

(Jinping dan Widodo menyaksikan operasi percubaan HSR Jakarta-Bandung menerusi video pada Rabu / Foto REUTERS)

Kereta api berkenaan bergerak dari Stesen Tegalluar sambil disaksikan orang ramai yang bersorak dan bertepuk tangan.HSR Jakarta-Bandung merupakan kereta api berkelajuan tinggi pertama di Indonesia dan Asia Tenggara.China dan Indonesia menandatangani perjanjian pada Oktober 2015 untuk menubuhkan usaha sama bagi membina dan mengendalikan projek tersebut.Projek HSR Jakarta-Bandung mula dibina sejak tahun 2018.Kini, semua terowong dan pembetung di sepanjang landasan kereta api telah siap sepenuhnya.-REUTERS


AS dan sekutu kecam serangan Rusia punca letupan di Poland

NEW YORK, 17 November- Amerika Syarikat dan sekutunya pada Rabu mengkritik Rusia dalam Majlis Keselamatan Pertubuhan Bangsa Bersatu (PBB) berhubung serangan peluru berpandunya yang terhempas di Poland.Perikatan ketenteraan Pertubuhan Perjanjian Atlantik Utara (NATO) dan anggota Poland berkata, meski ia bukan serangan daripada Rusia, namun peluru berpandu itu tersasar ke perkampungan di Poland selepas ditembak pasukan pertahanan udara Ukraine.Dua orang terbunuh akibat letupan peluru berpandu itu di sebuah perkampungan berhampiran sempadan Ukraine-Poland pada Selasa.Insiden itu berlaku pada hari yang sama Rusia melancarkan berpuluh-puluh peluru berpandu ke bandar di seluruh Ukraine, menyasarkan grid tenaganya.“Tragedi ini tidak akan berlaku, sekiranya Rusia tidak melakukan pencerobohan ke atas Ukraine dan menggunakan peluru berpandu untuk menyerang infrastuktur awam di Ukraine.Ukraine mempunyai hak untuk mempertahankan diri daripada serangan itu," kata Duta Washington ke PBB, Linda Thomas-Greenfield kepada majlis keselamatan tersebut.

(Linda Thomas-Greenfield, Duta Washington ke PBB / Foto REUTERS)

Sementara itu, Duta British dan Poland ke PBB turut mengulangi kenyataan bahawa pencerobohan Rusia perlu dipersalahkan atas letupan di Poland.-REUTERS


DOHA, 17 November- Skuad Piala Dunia Perancis tiba di Qatar pada Rabu untuk misi memburu kemenangan berturut-turut sejak dilakukan Brazil pada tahun 1958 dan 1962.Skuad kendalian Didier Deschamps itu menampilkan pemain seperti Kylian Mbappe dan Karim Benzema yang akan mempertahan kejuaraan di Rusia setelah menewaskan Croatia 4-2 pada perlawanan akhir.Perancis akan berada dalam Kumpulan D bersama Australia, Denmark dan Tunisia.

(Penyerang Perancis, Kylian Mbappe menjaringkan gol ke-4 pada perlawanan akhir Piala Dunia 2018 / Foto REUTERS)

Juara dunia itu akan memulakan kempen menentang Australia pada 22 November di Stadium Al Janoub.Piala Dunia bermula pada Ahad ini dan berlangsung sehingga perlawanan akhir pada 18 Disember.-REUTERS


Hum,Bandar terkecil di dunia

ISTRIA, 17 November- Tahukah anda, sebuah penempatan di puncak bukit di Istria ,Crotia diiktiraf 'Guinness World Of Records' sebagai bandar terkecil di dunia.Bandar Hum merupakan penempatan kepada 20 dan 30 orang penduduk mengikut bancian penduduk pada 2021.Asal-usul dan sejarah penempatan tersebut tidak diketahui,namun catatan pertama diketahui pada tahun 1102, ketika itu bandar Hum dikenali sebagai Cholm. Pada tahun 1552, sebuah menara loceng dan peninjau telah dibina sebagai sebahagian daripada pertahanan kota.

(pemandangan Bandar Hum,bandar terkecil didunia /Oddity Central)

Bandar tersebut tidak pernah membangun selama berabad-abad lamanya.Sehingga hari ini hanya tiga buah rumah zaman Pertengahan dan dua deretan jalan yang ada.

Keluasan bandar yang hanya 100 meter dan kelebaran 30 meter melayakkan Hum diiktiraf sebagai bandar terkecil di dunia.Dikelilingi oleh pagar berbatu pada abad Pertengahan, bagi melindungi bandar berkenaan daripada serangan luar,menjadikannya sebagai sesuatu yang unik Reputasi sebagai 'bandar terkecil di dunia' menyebabkan bandar berkenaan menjadi tumpuan pelancong dan merupakan pendapatan utama selain pertanian kepada penduduknya.Selain tarikan binaan zaman Pertengahannya, bandar Hum juga adalah lokasi terbaik bagi aktiviti filem berunsurkan era klasik.-OddityCentral


Lelaki terkejut mendapati dia telah hidup dengan peluru terlekat di leher selama 77 tahun

SHANDONG, 17 November - Seorang veteran perang China berusia 95 tahun mendapati dia telah hidup selama hampir lapan dekad dengan peluru bersarang di lehernya.Selepas jatuh dari balkoni rumahnya di Shandong, China, Zhao He tidak melaporkan sebarang gejala kepada keluarganya.Dia tidak berasa sakit, tetapi selepas beberapa ketika veteran Perang Dunia ke dua itu mula merasakan tidak selesa di lehernya lalu anaknya memutuskan untuk membawanya ke hospital untuk pemeriksaan. Doktor menjalankan ujian sinaran x untuk memastikan dia tidak mengalami kerosakan serius pada lehernya.Menerusi ujian sinaran x itu telah mendedahkan penemuan objek asing yang akhirnya dikenal pasti sebagai peluru lama.

Zhao memaklumkan kepada doktor bahawa dia telah menyertai tentera China semasa remajanya dan berjuang melalui dua peperangan dalam menentang penceroboh Jepun semasa Perang Dunia ke dua (1931-1945) dan di pihak Korea Utara semasa Perang Korea (1950-1953). Dia mengalami beberapa kecederaan semasa berada dalam tentera.“Dia cedera ketika membawa rakan seperjuangan yang cedera menyeberangi sungai semasa salah satu pertempuran. Terdapat serpihan di bahagian lain badannya juga,” kata menantu lelaki itu, Wang.Zhao sendiri menganggarkan bahawa peluru itu berada di lehernya sejak tahun 1944 apabila dia terkena peluru ketika menyeberangi sungai. Peluru itu didakwa masuk melalui bahagian kiri hidung menembusi rahang atas dan memecahkan giginya sebelum bersarang di lehernya. Walaupun peluru itu berada berhampiran dengan beberapa saluran darah utama dan tidak menyebabkan sebarang masalah, doktor memaklumkan adalah lebih baik untuk membiarkannya terus bersarang di leher Zhao.-ODDITYCENTRAL